Program Miracle Baby kongsi kepakaran pembedahan jantung kanak-kanak - KKM

KUALA LUMPUR, 7 Disember- Seramai 5,000 orang bayi dilahirkan dengan penyakit jantung berlubang dan kongenital di Malaysia, dan kebanyakannya memerlukan rawatan pembedahan jantung yang memerlukan kepakaran yang kompleks. Menurut Ketua Pengarah Kesihatan, Tan Sri Datuk Seri Dr Noor Hisham Abdullah dalam satu kenyataan media, bagi mengatasi masalah kekurangan kepakaran dalam pembedahan jantung berlubang dan kongenital ini, Kementerian Kesihatan Malaysia (KKM) telah mengambil inisiatif untuk menjalankan Program Miracle Baby yang dilancarkan secara rasminya di Hospital Pulau Pinang (HPP) pada hari ini, 7 Disember 2022."KKM mengalu-alukan kerjasama dengan pihak UTAR dan SSSSH dalam Program Miracle Baby ini untuk jangka masa panjang dengan menjemput pakar-pakar dari SSSSH India ke Malaysia secara berkala dengan objektif berkongsi kepakaran pembedahan jantung dengan menjalankan pembedahan untuk 15 hingga 20 orang kanak-kanak bagi setiap lawatan.

(Ketua Pengarah Kesihatan, Tan Sri Datuk Seri Dr Noor Hisham Abdullah)

"KKM, UTAR dan SSSSH yakin bahawa program ini akan berjaya membantu usaha berterusan KKM untuk menambahbaik perkhidmatan kesihatan terutamanya dalam pembedahan jantung kanak-kanak demi kesejahteraan rakyat.Program Miracle Baby ini merupakan hasil kerjasama strategik di antara KKM, Universiti Tuanku Abdul Rahman (UTAR) dan Hospital Sri Sathya Sai Sanjeevani (SSSSH), India bagi membolehkan perkhidmatan pembedahan jantung kanak-kanak kompleks dijalankan di HPP. Dr Noor Hisham Abdullah juga berkata, ianya merupakan idea yang diusulkan oleh Canselor UTAR, Tun Dr. Ling Liong Sik setelah mengadakan lawatan ke SSSSH pada tahun 2016, dan disusuli dengan lawatan oleh pakar kardiologi pediatrik KKM ke SSSSH di Naya Raipur pada tahun 2017."Kerjasama strategik KKM, UTAR dan SSSSH India ini bertujuan untuk menyediakan perkhidmatan pembedahan jantung kompleks kanak-kanak yang berkualiti dan akan diteruskan sebagai satu inisiatif bantuan kemanusiaan, keprihatinan dan kebajikan untuk para pesakit dan ibu bapa. "Melalui program ini, pakar-pakar jantung di HPP akan bekerjasama dengan pasukan pembedahan dari SSSSH India untuk melakukan pembedahan jantung, manakala pihak UTAR pula bertindak untuk menyelaraskan urusan logistik dengan bantuan dan sokongan dari orang awam," katanya.Program rintis ini telah bermula pada 28hb November 2022 dan sedang berlangsung selama dua minggu. Sehingga hari ini, seramai 12 orang pesakit termasuk tiga orang pesakit dari Sabah juga telah dihantar ke HPP untuk menjalani rawatan.

(Pengarah Kesihatan Negeri Pulau Pinang Datuk Dr Ma'arof Sudin ketika Majlis Perasmian Program Miracle Baby di Hospital Pulau Pinang hari ini)

Program ini dijayakan dengan pasukan Pakar Pembedahan Kardiotorasik HPP diketuai oleh Dato’ Dr. Basheer Ahamed bin Abdul Kareem, dan dibantu oleh Dr. Abu Yamin Kamis (Pakar Pembedahan Kardiotorasik), Dr. Mohamad Hanafi Mohd (Pakar Anestesia Jantung), dan Dr. Mohammad Tamim bin Jamil (Pakar Jantung Pediatrik). Manakala, pasukan dari SSSSH pula diketuai oleh Pakar Bedah Jantung, Dr. Krishna Manohar, dan Pakar Anestesia Kardiak Pediatrik, Dr. Subramanian Chellappan.Katanya lagi, sebelum ini KKM telah menaja pesakit-pesakit untuk menjalani rawatan pembedahan di luar negara dengan bekerjasama badan-badan bukan kerajaan (NGO) dari dalam dan luar negara untuk menangani masalah kekangan slot rawatan pembedahan di Malaysia. "Dalam memastikan kelestarian perkhidmatan pembedahan jantung kanak-kanak di negara ini, perbincangan lanjut di antara pakar-pakar dan pihak pengurusan KKM, SSSSH dan UTAR bersetuju untuk meneruskan misi kemanusiaan bagi membantu kanak-kanak kurang bernasib baik dan memerlukan rawatan pembedahan jantung melalui program Miracle Baby."Program ini dijangka akan memberi manfaat kepada kanak-kanak tempatan dan ibu bapa dengan kos minimum serta membolehkan pemindahan pengetahuan, kepakaran, kemahiran serta latihan kepada pakar-pakar dan paramedik di KKM."Aktiviti ini juga diharapkan agar dapat memangkin hasrat KKM untuk memulakan perkhidmatan pembedahan jantung kanak-kanak dalam skala lebih besar di Hospital Seberang Jaya yang dijangka siap lewat 2023," katanya dalam kenyataan hari ini.Di samping itu, program ini juga membuktikan komitmen dan visi KKM untuk memperkasakan perkhidmatan pembedahan jantung kanak-kanak dan memastikan aktiviti latihan kepakaran bedah tempatan terutamanya melibatkan jantung kanak-kanak berjalan dengan lancar.


STEM harus diperkasa dan dipupuk diperingkat prasekolah

KUALA LUMPUR, 7 Disember- Usaha memperkasakan sektor perindustrian negara menerusi pendidikan Sains, Teknologi, Kejuruteraan dan Matematik (STEM), harus dipupuk di peringkat prasekolah.Menurut pensyarah dan penyelidik Universiti Kuala Lumpur-British Malaysia Institute (UniKL-BMI), Shah Rizailli Mukhtar berkata, minat serta kecenderungan ke arah itu perlu disemai seawal usia.Katanya,era kecanggihan teknologi digital mutakhir ini yang didominasi medium media sosial antara faktor yang mengekang kesedaran golongan muda terhadap kepentingan menguasai bidang STEM sebagai kerjaya utama.

(Pensyarah dan Penyelidik Universiti Kuala Lumpur-British Malaysia Institute (UniKL-BMI), Shah Rizailli Mukhtar)

"Untuk menarik minat pelajar-pelajar ke dalam STEM disebabkan oleh unsur-unsur ilmu luaran seperti Tik Tok, Youtube dan sebagainya, kita perlu memulakan langkah-langkah ini daripada prasekolah lagi. Minat ini harus dipupuk lebih mendalam ke arah pra sekolah dan juga pelajar-pelajar di sekolah rendah. Jadi, sini dapat kita teruskan minat STEM daripada peringkat rendah ke peringkat yang lebih tinggi. Apabila pelajar-pelajar di peringkat lebih tinggi yang nampak ada perbandingan yang mana pelajar-pelajar di peringkat rendah itu dia punya pencapaian, peratus ke arah STEM melebihi daripada yang di peringkat lebih tinggi.

"Sini sedikit sebanyak akan mempengaruhi, sebab dia akan tengok adik-beradik dia sudah mula ke arah minat dalam kedoktoran dan sebagainya. Selaitu itu juga minat kejuruteraan, bidang-bidang begitu, jadi ini memberikan sedikit peranan dan 'youtuber' semua ini boleh jadi sebagai sampingan," katanya dalam rancangan Selamat Pagi Malaysia di Angkasapuri.Turut berkongsi pandangan Pengerusi Persatuan STEM Malaysia, Dato' Prof. Dr Noraini Idris.

(Pengerusi Persatuan STEM Malaysia, Dato' Prof. Dr Noraini Idris / Foto Ihsan UCSI University)

Beliau yang ditemubual menerusi aplikasi 'Skype' menjelaskan, ketika ini sektor perindustrian negara masih kekurangan tenaga pakar dalam bidang kejuruteraan dan semi konduktor, khususnya bagi industri pertanian dan agro makanan."Di Malaysia ini kita kekurangan industri yang betul-betul mempraktiskan STEM ini dalam industri. Sekarang ini kalau dilihat di dunia semua karier dalam STEM ini, dalam perindustrian sudah ke arah automasi dan juga digital.

"Bermaksud, sekarang ini, kita kena ada industri-industri yang menyambut para graduan kita menggunakan ilmu-ilmu yang dia belajar di universiti mengenai dengan kejuruteraan, sains, dengan teknologi dan matematik dapat dipraktiskan dalam industri," katanya.Sehubungan itu pada 10 Disember ini, Persatuan STEM Malaysia mengambil inisiatif untuk berbincang dengan para akademik, bagi menarik minat graduan, bekerja dalam industri berasaskan STEM.Pada masa sama, melihat sejauh mana silibus dan kurikulum di institusi pengajian tinggi benar-benar menepati perkembangan serta kehendak sektor perindustrian negara.


Trend banjir di Perak berkurangan

IPOH, 7 Disember- Situasi banjir di Perak menyaksikan trend penurunan setakat pukul 10.00 pagi tadi. Jumlah penduduk terjejas banjir berkurangan kepada 43 orang berbanding jumlah sebelumnya iaitu 47 orang. Pusat Pemindahan Sementara (PPS) yang masih di buka ialah di daerah Hilir Perak, iaitu Dewan Serbaguna Kampung Padang Tembak yang menempatkan sembilan keluarga melibatkan 43 penduduk.

Pagi semalam, PPS Sekolah Agama Rakyat Padang Serai di daerah Manjong telah ditutup, selepas ke semua penduduk terjejas banjir dibenarkan pulang ke kediaman masing-masing.


Sucikan harta melalui pelbagai saluran MAIPs

PERLIS, 7 Disember- Masyarakat Islam disaran untuk segera menunaikan ibadah zakat dan wakaf serta memberikan sumbangan untuk menyucikan harta tidak patuh syariah menerusi Tabung Bara’atuz-Zimmah MAIPs atau melalui pelbagai saluran yang disediakan oleh pihak MAIPs.Titah Raja Muda Perlis, Tuanku Syed Faizuddin Putra Jamalullail, manfaatkanlah 24 hari terakhir menjelang penutup tahun 2022 untuk menunaikan ibadah sama ada zakat, wakaf dan sedekah.

(Raja Muda Perlis, Tuanku Syed Faizuddin Putra Jamalullail,  ketika melancarkan Kempen Nihayatul Am Pembayaran Zakat, Wakaf dan Sedekah MAIPs Tahun 2022 di Pulau Batu Layang)

"Orang ramai boleh membuat pembayaran mudah secara dalam talian atau di kaunter zakat dan wakaf MAIPs atau melalui Amil zakat yang telah dilantik," titah Tuanku Syed Faizuddin pada Majlis Pelancaran Kempen Nihayatul Am Pembayaran Zakat, Wakaf dan Sedekah MAIPs Tahun 2022 di Pulau Batu Layang.Orang ramai juga boleh mendapatkan maklumat lanjut berkaitan kutipan zakat, wakaf dan sedekah menerusi laman web rasmi MAIPs di www.maips.gov.my.

Pulau Batu Layang terletak di perairan Kuala Sungai Baru yang menjadi salah satu destinasi pelancongan terbaharu dan lokasi memancing menarik di Perlis.


Ops Khas (Warga Asing): 11 motosikal ditahan, 31 saman dikeluarkan

JITRA, 7 Disember - Sebanyak 11 buah motosikal ditunggang warga asing disita menerusi Ops Khas (Warga Asing) yang dilakukan di jalan Pekan Tunjang, Jitra - Kodiang, Kedah, lewat petang semalam.Ketua Polis Daerah Kubang Pasu, Superintendan Rodzi Abu Hassan berkata operasi dilakukan Bahagian Siasatan dan Penguatkuasaan Trafik, Ibu Pejabat Polis Daerah (IPD) Kubang Pasu yang diketuai Inspektor Mazuan Wan Mahmud, hasil maklumat awam.Dalam operasi tersebut, 31 saman dikeluarkan atas pelbagai kesalahan trafik termasuk tiada lesen memandu dan tiada lesen kenderaan motor. Manakala 11 motosikal turut disita atas pelbagai kesalahan. Tegas Rodzi, pihaknya tidak akan berkompromi dengan mana-mana pihak terutama warga asing yang melakukan kesalahan, jika tidak mematuhi undang-undang.

Polis akan melakukan pemantauan dari semasa ke semasa di kawasan berkenaan dan beberapa lokasi yang telah dikenal pasti.


APM ada kuasa arah penduduk terjejas banjir berpindah

SEREMBAN, 7 Disember- Pegawai dan anggota Angkatan Pertahanan Awam Malaysia (APM) mempunyai kuasa untuk mengarahkan penduduk terjejas banjir berpindah ke Pusat Pemindahan Sementara (PPS) jika perlu.Tegas Pengarah APM Negeri Sembilan, Leftenan Kolonel (PA), Mohd Nazri Mes Kam, perkara itu tertakluk kepada Seksyen 4C Akta Angkatan Pertahanan Awam Malaysia 1951 atau Akta 221 yang menjelaskan kuasa yang boleh dikeluarkan mana-mana pegawai dan anggota APM untuk mengarahkan penduduk terjejas banjir berpindah.

"APM mengambil kesempatan ini memaklumkan kepada orang awam bahawa akta tersebut boleh mengarahkan orang awam untuk keluar rumah apabila banjir semakin teruk," katanya ketika ditemui pemberita di sini.Tambah Mohd Nazri, seramai 1,135 anggota APM Negeri Sembilan bersiap siaga untuk membantu jika berlaku banjir akibat Monsun Timur Laut yang dijangka berlarutan hingga Mac tahun depan.


Kerajaan perlu ada kerangka jelas tangani kenaikan kos sara hidup -pakar

KUALA LUMPUR, 7 Disember - Penyelesaian bagi kenaikan kos sara hidup harus berlandaskan kepada kegiatan ekonomi yang betul. Pengarah Institut Pembangunan dan Kemajuan Inklusif Malaysia Universiti Kebangsaan Malaysia (MINDA-UKM), Prof Tan Sri Dr Noor Azlan Ghazali berkata kerajaan perlu mempunyai kerangka jelas untuk menangani isu berkenaan. Dua faktor utama yang menentukan kos sara hidup adalah pendapatan dan harga bagi memenuhi keperluan hidup selesa. Beliau menegaskan, Kerajaan Perpaduan harus memberi tumpuan serius kepada isu pendapatan.

(Prof Tan Sri Dr Noor Azlan Ghazali ketika menjadi tetamu dalam rancangan Bicara Naratif di TV1 malam tadi)

"Cara yang mudah untuk berfikir tentang kos sara hidup ini mudah saja, sebenarnya ia merujuk kepada apa yang kita boleh beli dengan pendapatan yang kita ada hari ini, jadi kedua-dua perkataan itu, satu isu apa yang kita boleh beli, bererti ada isu harga dan keduanya dengan pendapatan yang kita ada hari ini, bererti isu pendapatan, jadi ini dua konteks yang paling penting dalam menangani kos sara hidup dan saya 'from economic stand point', saya menyarankan supaya kita berhati-hati dengan isu harga dan memberi tumpuan yang lebih kepada isu pendapatan," kata beliau ketika menjadi tetamu dalam rancangan Bicara Naratif di TV1, di sini malam tadi.Noor Azlan berkata pemberian subsidi, jualan murah, kawalan dan pemantauan harga, dan bantuan tunai serta barangan secara terus oleh kerajaan sudah berulang kali dibuat. Ujarnya, subsidi bersasar adalah satu mekanisme yang bagus tetapi keberanian kerajaan untuk melaksanakannya adalah lebih penting.


Sultan Selangor berkenan menerima menghadap PM Anwar

SHAH ALAM, 7 Disember - Sultan Selangor, Sultan Sharafuddin Idris Shah berkenan menerima menghadap Perdana Menteri, Datuk Seri Anwar Ibrahim di Istana Bukit Kayangan, di sini.Beberapa keping gambar pertemuan Sultan Selangor dengan Perdana Menteri Malaysia Ke-10 itu dikongsikan melalui hantaran di laman Facebook Anwar Ibrahim malam tadi.

(Sultan Selangor, Sultan Sharafuddin Idris Shah berkenan menerima menghadap Perdana Menteri, Datuk Seri Anwar Ibrahim/ Foto FB Anwar Ibrahim)

Sementara itu, Anwar turut mengadakan pertemuan dengan bekas Perdana Menteri,Datuk Seri Ismail Sabri Yaakob di Putrajaya, petang semalam.Beliau dalam hantaran di Facebook berkata menghargai kesudian Ismail Sabri untuk bertukar pandangan dalam pelbagai isu semasa.Anwar turut menyatakan penghargaan terhadap sokongan dan dukungan yang diberikan bekas Perdana Menteri itu.


Banjir di Perak: Jumlah penduduk terjejas terus berkurangan kepada 47 orang

IPOH, 7 Disember - Jumlah penduduk terjejas banjir di negeri Perak terus berkurangan kepada 47 orang daripada 10 keluarga sehingga pukul 10 malam tadi.Sekretariat Jawatankuasa Pengurusan Bencana negeri menerusi kenyataan memaklumkan, satu pusat pemindahan sementara (PPS) masih beroperasi di daerah Hilir Perak.

PPS tersebut adalah di Dewan Serbaguna Kampung Padang Tembak.Antara kawasan terjejas adalah di Kampung Batu 7, Batu 8, Batu 9, Lorong Kedah, Lorong Sidang Osman dan Kampung Gloster.


Pelantikan timbalan menteri dijangka selesai satu hingga dua minggu lagi

PUTRAJAYA, 6 Disember- Pengisian jawatan timbalan menteri dijangka selesai dalam tempoh satu atau dua minggu lagi.Ketika ini prosesnya sudah bermula dengan gabungan parti politik sudah diminta mengemukakan nama calon sesuai.Menteri Ekonomi yang juga Timbalan Presiden Parti Keadilan Rakyat; Rafizi Ramli mengesahkan perkara tersebut antara dibincangkan pada mesyuarat Kabinet pada Isnin."Perdana Menteri akan menentukan portfolio yang dirasakan sesuai dan terpulang kepada gabungan-gabungan untuk mencalonkan nama."Bedasarkan nama tersebut, Perdana Menteri akan melihat kesesuaian kepakaran dan pengalaman dengan kementerian masing-masing sebelum dibawa untuk perkenan Tuanku (Yang diPertuan Agong)," jelasnya selepas program Persidangan Kajian Separuh Penggal (KSP) Rancangan Malaysia ke-12 (RMK12) anjuran Unit Perancang Ekonomi (EPU) dengan Kerjasama World Bank Malaysia di sini.Sebagaimana proses melantik Menteri Kabinet, pemilihan timbalan menteri tertakluk kepada peraturan tertentu dan bergantung kepada jumlah Ahli Parlimen masing-masing.


ECRL, MRT3, LRT3 diteruskan

PUTRAJAYA, 6 Disember- Projek berskala besar membabitkan sektor pengangkutan yang sedang dilaksana akan diteruskan.Ini termasuk Projek Laluan Rel Pantai Timur (ECRL), Transit Aliran Berkapasiti Tinggi Lembah Klang (MRT3) dan Transit Aliran Ringan (LRT3).Menurut Menteri Pengangkutan, Anthony Loke pihaknya tidak bercadang untuk membuat penangguhan."Saya rasa pendekatan kerajaan kita adalah, meneruskan projek sedia ada. Secara umumnya,sekiranya projek tersebut sedang dilaksanakan, saya rasa tiada masalah untuk diteruskan."Laporan terperinci berkenaan perkara ini masih belum diketahui, tetapi di Kementerian Pengangkutan sendiri projek besar seperti ECRL pastinya akan diteruskan. Walaupun kami menerajui pentadbiran ini, ianya akan diteruskan," katanya di sini.


KDN perkasa keselamatan, ketenteraman awam

PUTRAJAYA, 6 Disember- Pemerkasaan aspek keselamatan dan ketenteraman awam serta mewujudkan keharmonian; antara agenda utama Kementerian Dalam Negeri (KDN) ketika ini.Menterinya Datuk Seri Saifuddin Nasution Ismail menegaskan beliau tidak akan berkompromi dengan sebarang usaha yang mencemarkan keharmonian dan kepentingan pelbagai kaum, agama atau latar belakang.Semua pihak bertanggungjawab dalam memastikan perkara itu sentiasa terjamin di negara ini.Beliau optimis setiap perancangan dapat dilaksanakan bersama pegawai kementerian yang berdedikasi dan memberikan komitmen yang tinggi serta mengamalkan kerja berpasukan dengan mendokong aspirasi baharu kerajaan.

"Selepas pilihan raya kita perlu bergerak ke arah kestabilan politik selain menumpukan kepada kemakmuran ekonomi, isu rakyat, kos sara hidup dan keperluan mewujudkan keharmonian dalam negara."Kenyataan yang boleh membuka ruang salah faham dalam kalangan rakyat perlu dielakkan supaya tidak mengancam keharmonian dalam negara," katanya di sini.Sementara itu, undang-undang membabitkan kerakyatan anak yang dilahirkan di luar negara oleh ibu warganegara Malaysia, akan teliti semula.Datuk Seri Saifuddin Nasution Ismail yang menerajui KDN berkata, keutamaannya itu mengambil kira aspek perlembagaan dan undang-undang, serta kemanusiaan.Beliau mempengerusikan taklimat bersama semua agensi seliaan KDN setelah selesai mengimbas kad perakam waktu sebagai simbolik permulaan tugas rasminya sebagai Menteri Dalam Negeri di Putrajaya.


Salahuddin jamin harga dan bekalan minyak masak diberi perhatian

PUTRAJAYA, 6 Disember- Kementerian Perdagangan Dalam Negeri dan Kos Sara Hidup terus komited dalam memastikan isu harga dan bekalan minyak masak terus diberi perhatian.Jaminan tersebut dibuat menterinya, Datuk Seri Salahuddin Ayub.Tambahnya, ketika ini beberapa perbincangan telah diadakan dengan pemain-pemain industri minyak termasuk mengenai cadangan dua peringkat harga dalam mencari penyelesaian isu minyak paket di pasaran.Perbincangan tersebut turut meliputi polisi serta mekanisme pelaksanaan perkara itu.Bagaimanapun hasil perbincangan itu menunjukkan reaksi positif daripada kesemua pemain industri.

"Kita memberikan satu keutamaan apapun bentuk harga ataupun pendekatan daripada Kementerian Perdagangan Dalam Negeri dan Kos Sara Hidup dan pihak industri. "Rakyat akan tetap mendapat manfaat iaitu dapat membeli minyak masak dengan harga berpatutan," katanya kepada pemberita selepas mengadakan pertemuan dengan pemain industri minyak masak di Putrajaya.Sesi libat urus tersebut diadakan bagi memahami lebih dekat permasalahan yang dihadapi dan menangani kos sara hidup rakyat.


Cadangan sistem kupon bersubsidi akan dibincangkan

PUTRAJAYA, 6 Disember- Kementerian Perdagangan Dalam Negeri dan Kos Sara Hidup mencadangkan sistem kupon bersubsidi bagi pembelian minyak masak paket satu kilogram.Ia akan memberi manfaat kepada golongan isi rumah B40 termasuklah kepada pemain Industri Kecil dan Sederhana (IKS). Cadangan tersebut akan dibincangkan dalam satu Mesyuarat Khas Majlis Tindakan Sara Hidup Negara (NACCOL) dalam masa terdekat."Golongan IKS yang bergiat aktif seperti penjual-penjual pisang goreng, warung, kedai atau kilang kecil memerlukan beklalan minyak masak dalam melaksanakan perniagaan mereka."Pegawai peringkat KPDN akan terus meneliti supaya data dapat dikemas kini supaya golongan sasaran ini benar-benar dapat menikmati harga subsidi minyak masak," katanya dalam satu sidang media khas selepas mengadakan pertemuan dengan pemain industri minyak masak di Putrajaya.


PM sambut baik perjanjian PETRONAS-ADNOC

KUALA LUMPUR, 6 Disember- Perdana Menteri Datuk Seri Anwar Ibrahim menyambut baik perjanjian bersejarah antara PETRONAS dan Abu Dhabi National Oil Company (ADNOC) untuk meneroka dan menilai Unconventional Onshore Block 1 di Abu Dhabi.Beliau menjunjung kasih atas peranan KDYMM Seri Paduka Baginda Yang di-Pertuan Agong Al-Sultan Abdullah Ri'ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta'in Billah yang menjadi tenaga pendorong utama kepada kejayaan usaha itu.Pemeteraian kerjasama itu merupakan cerminan untuk membina hubungan antarabangsa serta menjalin kerjasama strategik dengan pelbagai negara tatkala dunia sedang dalam pemulihan pasca COVID-19 dan ketidaktentuan ekonomi global.Anwar turut menaruh sepenuh keyakinan kepada syarikat-syarikat serta bakat-bakat tempatan mampu menerajui serta meneroka idea dan peluang untuk bersaing di peringkat global.


Penduduk terjejas banjir di Perak berkurang

IPOH, 6 Disember- Jumlah penduduk terjejas banjir di Perak berkurang kepada hanya 58 penduduk daripada 13 keluarga setakat pukul 4.00 petang tadi. Menurut Sekretariat Jawatankuasa Pengurusan Bencana Negeri dalam satu kenyataan, hanya satu Pusat Pemindahan Sementara (PPS) masih beroperasi di daerah hilir perak iaitu PPS Dewan Serbaguna Kampung Padang Tembak. Sementara itu, PPS Sekolah Agama Rakyat Padang Serai di daerah Manjung ditutup secara rasmi pada pukul 10.00 pagi tadi.


Boulder Valley Glamping terima gred 3 bintang

(Boulder Valder menerima pengiktirafan 3 bintang kategori Hotel Inovatif Resort)

BALIK PULAU, 6 Disember- Boulder Valley Glamping menerima penggredan tiga bintang Kategori Hotel Inovatif Resort di bawah Kementerian Pelancongan (MOTAC) dan menjadi premis pertama yang diberikan penggredan itu di negara ini.Setiausaha Bahagian Pelesenan dan Penguatkuasaan Pelancongan MOTAC, Roslan Mohammad berkata, pihaknya menggalakkan semua pengusaha glamping memohon penggredan kerana banyak faedah dan insentif yang akan diperoleh oleh pihak premis sekiranya berdaftar dan diberikan penggredan oleh MOTAC."Mereka boleh mendapat inisiatif pengecualian cukai daripada MIDA selain dapat mengambil pekerja asing melalui Jabatan Imigresen serta mengikuti program yang dilaksanakan oleh MOTAC. Kami cuba menyasarkan dalam 10 ke 15 pengusaha glamping untuk menerima penggredan ini pada tahun depan. Namun ia bergantung kepada kriteria yang perlu dipenuhi terlebih dahulu iaitu memiliki lesen daripada Pihak Berkuasa Tempatan (PBT)," katanya selepas menyampaikan Sijil Penggredan kepada Boulder Valley Glamping Penang, di Teluk Bahang, pagi tadi.

Penilaian yang dilaksanakan oleh MOTAC memberi penekanan kepada aspek keselamatan, kemudahan dan keselesaan yang ditawarkan kepada pelancong.Pengiktirafan itu boleh dijadikan sebagai perintis dan rujukan hotel-hotel lain untuk digredkan sebagai Hotel Inovatif secara amnya.Sementara itu, di Pulau Pinang sahaja, sebanyak 304 hotel telah berdaftar untuk penggredan dan sebanyak 119 telah diberikan penggredan.Daripada jumlah tersbut 15 hotel mendapat taraf lima bintang, empat bintang sementara 28 hotel mendapat tiga bintang.


KUALA TERENGGANU, 6 Disember- Teknologi pintar kini digunakan dalam kalangan pengusaha tanaman melon manis di Terengganu.Pengarah Jabatan Pertanian Negeri, Datuk Zulkepli Amin Mat Jusoh berkata penggunaan Internet Pelbagai Benda (IoT) atau telefon pintar digunakan bagi mencapai hasrat tersebut.Ia merupakan Revolusi Industri 4.0 berkaitan data dan pertanian pintar.Teknologi ini telah mula digunakan oleh 10 peserta di daerah Kuala Terengganu, Marang, Dungun dan Besut pada awal Januari lalu."Cuma kita tengok peranti dia tu kita bantulah dengan modem dia, pengesan dia, yang boleh dihantar kat telefon pintar dia dan di situlah dia bertindak apa yang perlu dia lakukan. Dalam telefon pintar tu semua arahan dibuat menggunakan sistem dan alhamdulillah setakat ini kalau dia tak pergi kebun pun boleh bekerja dalam telefon dia, insya-Allah," kata Zulkepli.Penggunaan aplikasi yang dibangunkan oleh sebuah syarikat telekomunikasi itu akan diperluas kepada lebih ramai petani di negeri ini.Dalam pada itu beliau berharap menteri baharu yang dilantik menerajui Kementerian Pertanian dan Keterjaminan Makanan akan dapat memantapkan lagi Dasar Agro Makanan Negara.Dasar berkenaan yang akan berakhir tahun depan penting dalam menjamin bekalan makanan yang cukup ke arah pertanian mampan.

(Datuk Zulkepli Amin Penanam melon manis Terengganu manfaatkan teknologi pintar)

"Harapan saya pada Kabinet baharu kita tengok mcm mana untuk mempergiat ekonomi seterusnya menambahkan lagi kesejahteraan rakyat Malaysia. Maknanya Malaysia menuju ke arah pertanian berteknologi tinggi untuk menghasilkan makanan yang selamat dimakan dan bernutrisi," tambahnya.Perdana Menteri, Datuk Seri Anwar Ibrahim minggu lalu mengumumkan barisan menteri Kabinet melalui pembentukan kerajaan perpaduan.Bekas Menteri Pertahanan, Mohamad Sabu telah dilantik sebagai Menteri Pertanian Dan Keterjaminan Makanan.


APMM tahan tiga lelaki cuba seludup diesel ke Thailand

(FOTO FB Agensi Penguatkuasaan Maritim Malaysia)

KUALA PERLIS, 6 Disember- Agensi Penguatkuasaan Maritim Malaysia, Zon Maritim Kuala Perlis mematahkan cubaan menyeludup keluar 8,000 liter diesel bernilai RM16,000 ke Thailand.Selain itu, seorang tekong dan dua awak-awak kesemuanya warga tempatan berumur dalam lingkungan 22 hingga 38 tahun turut ditahan.Menurut Pengarah Zon Maritim Kuala Perlis, Komander Maritim Mohd Hashim Mat Zain, kejayaan itu hasil penahanan sebuah bot nelayan Kelas C dengan nombor pendaftaran KF 2420 sekitar jam 8.13 malam tadi di kedudukan lebih kurang 1.2 batu nautika dari barat muara Kuala Perlis.Tindakan dibuat susulan  maklumat risikan dan intipan yang dilakukan oleh Unit Risik, Zon Maritim Kuala Perlis (ZMKP). Hasil pemeriksaan lanjut ke atas bot mendapati bot tersebut telah diubahsuai dengan menambah ruang tangki minyak di bawah rumah kemudi. Kes akan disiasat di bawah Akta Perikanan 1985 kerana mengubahsuai tangki minyak tambahan tanpa kebenaran dan melanggar syarat sah lesen dan Akta Kawalan Bekalan 1961 kerana cubaan menyeludup keluar minyak diesel bersubsidi. Bot hasil tangkapan dan ketiga-tiga suspek dibawa ke jeti Zon Maritim Kuala Perlis untuk tindakan lanjut.  Orang ramai dan persatuan nelayan diseru untuk  memberi kerjasama dengan menyalurkan maklumat dan melaporkan aktiviti penyeludupan yang berlaku bagi membanteras penyeludupan minyak diesel bersubsidi. Sebarang aduan di perairan Perlis, boleh disalurkan ke talian 24 jam iaitu MERS 999 dan Pusat Operasi ZMKP 04-9851072 atau 04-9851162.


'Ustaz Budak' diarah bela diri

(Syamsul Zaman Sukri di Mahkamah Majistret Kota Bharu)

KOTA BHARU, 6 Disember- Mahkamah Majistret Kota Bharu, hari ini, mengarahkan pengurus sebuah madrasah, Syamsul Zaman Sukri membela diri atas pertuduhan mencabul seorang lelaki di sebuah hotel pada Disember 2020.Majistret, Mohd Izdham Naim Che Ani membuat keputusan itu selepas pendakwaan berjaya membuktikan kes prima facie terhadap Syamsul Zaman, 33 atau lebih dikenali sebagai Ustaz Budak.Pendakwaan dilakukan Timbalan Pendakwa Raya, Siti Edabayu Subhan, manakala tertuduh diwakili peguam, Ahmad Adha Amir Yasser Amri.Mahkamah menetapkan tarikh perbicaraan untuk Syamsul Zaman membela diri pada 25 Januari depan dan tertuduh memilih untuk memberikan keterangan secara bersumpah.Dalam kes itu pihak pendakwaan memanggil lima saksi dan mahkamah mengguna pakai penilaian maksimum, selain mahkamah turut berpuas hati dengan keterangan pengadu, jelas Mohd Izdham.Mengikut kertas pertuduhan, Syamsul Zaman dituduh melakukan kelucahan melampau terhadap seorang lelaki berusia 30 tahun di sebuah bilik hotel di Kota Bharu pada pukul 1.15 pagi pada 16 Disember 2020.Tertuduh didakwa melakukan kesalahan itu mengikut Seksyen 377D Kanun Keseksaan yang sabit kesalahan boleh dipenjara sehingga dua tahun.


BANDA HILIR, 6 Disember- Kerajaan negeri Melaka bercadang membangunkan aplikasi “Melaka Super Apps” ke arah Melaka Digital dalam tempoh empat tahun akan datang.Exco Kanan Pelaburan, Perindustrian, Pembangunan Koperasi dan Usahawan Negeri, Datuk Seri Ab Rauf Yusoh berkata Melaka Super Apps akan memuatkan semua maklumat berkenaan negeri itu termasuk sejarah, kawasan pelancongan dan sebagainya.Aplikasi itu akan dibangunkan dengan kerjasama syarikat teknologi."Kerajaan Melaka akan mempelawa mana-mana syarikat teknologi yang boleh membawa apps yang terbaik mengikut kaedah yang dikehendaki oleh kerajaan negeri. Jadi kita akan pilih yang terbaik. Kalau kita perlu belanjakan banyak wang. Jadi kita sedang mencari rakan kongsi.

"Kita tawar peluang perkongsian kepada syarikat yang dapat membangunkan aplikasi terbaik," kata Ab Rauf kepada pemberita selepas Majlis Pelancaran Persidangan Antarabangsa SMART Melaka 2022 (SMIC 2022) di sini.Menurut beliau sehingga kini terdapat 10 syarikat sudah menghantar kertas kerja kepada kerajaan negeri.SMIC 2022 berlangsung selama dua hari hingga ESOK dengan penyertaan lebih 300 peserta.

(“Melaka Super Apps” dibangunkan ke arah Melaka Digital)


MAINJ selaras kurikulum agama-akademik

ISKANDAR PUTERI, 6 Disember- Majlis Agama Islam Negeri Johor (MAINJ) sedang berusaha menyelaras kurikulum agama dan akademik di seluruh institusi agama dan tahfiz di negeri itu.  Langkah itu bertujuan menyeimbangkan pendidikan agama dan akademik bagi meneruskan hala tuju ke peringkat pengajian lebih tinggi. Exco Hal Ehwal Agama Islam negeri, Datuk Mohd Fared Mohd Khalid berkata Program Intervensi Tahfiz turut dilaksana mulai tahun depan yang mewajibkan pelajar tahfiz dari madrasah swasta berusia 17 tahun ke atas menduduki Sijil Pelajaran Malaysia (SPM).Menurut beliau Bahagian Pendidikan Islam MAINJ sedang membangunkan kurikulum tahfiz yang merangkumi subjek al-Quran, akademik dan agama yang akan diselaraskan di semua institusi tahfiz swasta negeri Johor," kata Mohd Fared semasa persidangan Dewan Negeri Johor di sini.30 sekolah daripada 125 madrasah tahfiz berdaftar di negeri ini telah melaksana kurikulum kebangsaan di peringkat SPM secara penuh, tuisyen mingguan dan mengikuti pengajian di sekolah menengah.

(Datuk Mohd Fared Mohd Khalid berkata MAINJ selaras kurikulum agama-akademik/Foto fail)


Wanita Orang Asli maut dipijak gajah liar

KUALA LIPIS, 6 Disember- Seorang wanita Orang Asli maut akibat dipijak gajah liar di Kampung Simoi Baru, Pos Betau,Kuala Lipis, Pahang, awal pagi tadi.Dalam kejadian kira-kira pukul 4.00 pagi itu, mangsa, Wak Angkat Yok Tong, 39, mengalami kecederaan parah dan disahkan meninggal dunia di tempat kejadian.Ketua Polis Daerah Lipis, Superitendan Azli Mohd Noor berkata, pihaknya menerima maklumat pada jam 4.40 pagi berhubung kematian seorang wanita di kampung tersebut dipercayai diserang sekumpulan gajah.Menurutnya, mangsa tidak sempat melarikan diri lalu dipijak haiwan liar berkenaan.Jelasnya, kejadian dipercayai berlaku apabila mangsa bersama lapan ahli keluarga lain sedang tidur di dalam rumah kayu berdindingkan buluh kelilingi pokok pisang berhampiran kebun getah.Sekumpulan gajah dipercayai menarik dinding dan menyebabkan rumah bergoyang.Kesemua sembilan ahli keluarga tersebut tersedar dan masing-masing melarikan diri dalam keadaan gelap.Namun, selepas berkumpul semula ahli keluarga menyedari mangsa tiada.Mereka kemudian menjumpai mayat mangsa di dalam kawasan pokok pisang berhampiran rumah mereka.Beliau berkata, sepasukan anggota dari Balai Polis Sungai Koyan bergegas ke tempat kejadian dan mendapati mangsa telah meninggal dunia akibat dipijak oleh gajah.Menurutnya, mayat mangsa telah dibawa ke Unit Forensik Hospital Lipis untuk bedah siasat.


ALOR SETAR, 6 Disember- Persatuan Pengguna negeri Kedah (CAKE) menyambut baik pengumuman kerajaan untuk menurunkan harga telur ayam.Presidennya, Mohd Yusrizal Yusuf berkata selain dapat meringankan beban rakyat khususnya golongan B40, beliau berharap bekalan telur mencukupi bagi menampung keperluan pengguna.Pada ketika ini harga bagi sebiji telur gred A ialah 45 sen, Gred B (43 sen) dan Gred C (41 sen)."Apabila kerajaan mengumumkan penurunan harga telur kita pengguna ni menyambut baik, kita mendengar suara-suara pengguna di laman sosial dan saya sendiri turun padang berjumpa dengan pengguna. Kita nampak respons baik positif daripada semua kalangan pengguna."Kita persatuan pengguna sangat berharap kerajaan memastikan bahawa bekalan telur ini mencukupi buat rakyat," kata Mohd Yusrizal kepada media di sini.Menurutnya, bekalan telur kembali meruncing sejak kebekangan ini, selepas terdapat hampir 70% bekalan telur minggu lalu.Namun, bekalan telur habis dalam tempoh sejam.Ketiadaan bekalan juga menyebabkan terdapat kenaikan harga terutama peniaga yang produknya berasaskan telur.

(Mohd Yusrizal CAKE sambut baik pengumuman kerajaan turun harga telur ayam)


Banjir Perak: Dua PPS masih dibuka

IPOH, 6 Disember- Setakat 8.00 pagi tadi, jumlah penduduk terjejas banjir di Perak kekal 247 orang daripada 70 keluarga di PerakSekretariat Jawatankuasa Pengurusan Bencana Negeri menerusi kenyataan memaklumkan, dua pusat pemindahan sementara (PPS) masih dibuka di dua daerah."PPS Sekolah Agama Rakyat Padang Serai di daerah Manjung menempatkan penduduk paling banyak iaitu seramai 177 penduduk daripada 54 keluarga."Manakala PPS Dewan Serbaguna Kampung Padang Tembak di daerah Hilir Perak pula menempatkan 70 penduduk daripada 16 keluarga," menurut kenyataan itu.


JKM Johor sedia petugas hadapi musim tengkujuh

ISKANDAR PUTERI, 6 Disember- Jabatan Kebajikan Masyarakat (JKM) Johor sedia mengerakkan 457 petugas melibatkan pegawai dan kakitangan di 10 daerah negeri itu bagi menghadapi musim tengkujuh. Jumlah itu turut ditambah dengan kekuatan 413 petugas dari ibu pejabat JKM negeri dan tujuh institusi kebajikan yang akan bertugas di lapangan jika diperlukan. Exco Pembangunan Wanita, Keluarga dan Masyarakat, Khairin Nisa Ismail berkata JKM turut giat melaksana Latih Amal dan Simulasi Pengurusan Pusat Pemindahan Sementara( PPS) melibatkan semua agensi terlibat bagi meningkatkan kecekapan dan kemahiran semua. "JKM negeri Johor juga sentiasa menjalinkan kolabrasi yang erat bersama dengan agensi-agensi yang berkaitan supaya gerak kerja penyaluran bantuan berjalan lancar sebaik sahaja PPS diaktifkan," katanya.

(Exco Pembangunan Wanita, Keluarga dan Masyarakat, Khairin Nisa Ismail)

Setakat ini Johor mempunyai 777 PPS.Daripada jumlah itu 151 adalah PPS aktif  dengan kapasiti 36 ribu 918 penduduk terjejas direkodkan dari 2017 sehingga kini.


Kereta rempuh pacuan empat roda, empat cedera

GEORGE TOWN, 6 Disember- Sebuah kereta dipercayai hilang kawalan sehingga merempuh sebuah kenderaan pacuan empat roda sehingga terbalik. Kemalangan menyebabkan empat orang cedera.Kejadian kira-kira pukul 1.00 pagi itu berlaku di Weld Qay, berhampiran Lebuhraya Tun Dr Lim Chong Eu.

Kereta yang terlibat dalam kemalangan di Weld Qay, berhampiran Lebuhraya Tun Dr Lim Chong Eu

Mangsa dikejarkan ke Hospital Pulau Pinang untuk mendapatkan rawatan.Pemandu kereta terbabit turut dibawa ke hospital kerana cedera di kepala.


ISKANDAR PUTERI, 6 Disember- Kerajaan Johor memperuntukkan RM3.2 juta bagi melaksana enam program insentif peningkatan hasil padi  kepada pesawah sama ada individu mahupun berkelompok. Insentif berkenaan sebahagian usaha meningkatkan hasil pengeluaran padi bawah agenda jaminan bekalan makanan negeri Johor sebagai Periuk Nasi Selatan. Exco Pertanian, Industri Asas Tani dan Kemajuan Luar Bandar, Datuk Zahari Sarip berkata Johor mempunyai 10 kawasan tanaman sawah padi dengan keluasan 2,254 hektar melibatkan lima daerah dengan 875 pesawah.  "Pengeluaran hasil sawah padi di negeri Johor pada musim utama tahun 2021/2022 telah mencatat peningkatan hasil sebanyak 30.1% berbanding musim utama 2020/2021. Pada musim utama 2020/2021 sebanyak 4,746 tan dan meningkat 6,225 tan," kata Zahari semasa persidangan Dewan Negeri Johor di sini.Peningkatan hasil ini disebabkan faktor komitmen petani dan pengurusan sawah yang lebih teratur dan sistematik serta faktor insentif projek pembangunan sawah padi yang dilaksana kerajaan Johor.

(Johor peruntuk RM3.2 juta laksana enam program insentif peningkatan hasil padi)


PDRM kutip RM49.6 juta bayaran saman trafik dari Januari hingga Oktober - KPN

KUALA LUMPUR, 6 Disember- Seramai 105,260 pengguna jalan raya seluruh negara telah menjelaskan kompaun saman trafik melibatkan nilai kutipan sebanyak RM49.6 juta bagi tempoh Januari hingga Oktober lepas.Ketua Polis Negara, Tan Sri Acryl Sani Abdullah Sani berkata tindakan Jabatan Siasatan dan Penguatkuasaan Trafik (JSPT) melaksanakan sistem pembayaran saman secara tanpa tunai dan digital menerusi aplikasi ‘MyBayar Saman’ telah memudahkan orang ramai menjelaskan saman tertunggak mereka. “Syabas dan tahniah diucapkan kepada JSPT atas inisiatif ini yang jelas menyokong usaha pembangunan digital negara sekali gus memudahkan urusan pembayaran saman tertunggak oleh orang ramai,” katanya.

Mengikut rekod dari Januari hingga Oktober lepas, sebanyak 37 Kaunter Diskaun Saman 50 peratus telah dibuka di seluruh negara dengan jumlah kutipan saman sebanyak RM10.37 juta.Tan Sri Acryl Sani berkata demikian sempena Perhimpunan Bulanan Ketua Polis Negara anjuran JSPT di Bukit Aman.


Penambahbaikan pengangkutan awam antara tiga agenda utama kementerian - Anthony Loke

PUTRAJAYA, 6 Disember- Penambahbaikan pengangkutan awam, digitalisasi perkhidmatan dan keselamatan jalan raya antara agenda utama yang akan diberikan tumpuan Kementerian Pengangkutan.Menterinya Anthony Loke berkata beliau berharap penambahan tren dapat dibuat bagi mengurangkan kesesakan pengangkutan awam.Namun katanya, hal itu bergantung kepada perbincangan dengan pihak Prasarana Malaysia Berhad (Prasarana) bagi melihat kekangan teknikal yang ada sekiranya frekuensi tren ditambah terutamanya ketika waktu puncak.“Semalam saya sendiri telah menaiki Transit Aliran Ringan (LRT) bertujuan untuk memahami keadaan sebenar masalah yang dihadapi pengguna, saya perlu berbincang dengan operator dalam minggu ini bagi mendapatkan penjelasan perancangan mereka.“Yang kita harap dapat laksanakan ialah tambah kekerapan tren tetapi ini ada cabaran teknikal sama ada sistem kita boleh hadapi frekuensi yang lebih kerap dan sebagainya.“Semalam yang saya lihat setiap tren (kekerapan) dalam lima minit tetapi semalam pukul 6.00 petang ada tren tergendala dan terpaksa dibawa secara manual dan ada tren terpaksa berhenti di atas platform hampir lima minit,” katanya selepas menyampaikan amanat kepada kakitangan kementerian itu di sini, hari ini.

Terdahulu, Loke mengimbas kad perakam waktu di pejabatnya di bangunan Kementerian Pengangkutan pada pukul 8.33 pagi sebagai tanda memulakan tugas secara rasmi.Mengenai digitalisasi dalam perkhidmatan, Loke berharap perkhidmatan yang ditawarkan kepada orang ramai dapat dibuat secara digital sekali gus melancarkan operasi agensinya.“Digitalisasi telah kita mulakan masa saya dalam kementerian sebelum ini antaranya sistem pendaftaran nombor plat, Jabatan Pengangkutan Jalan (JPJ) eBid, ada banyak sektor yang perlu kita laksanakan pendigitalan baik di JPJ, Jabatan Laut dan pengangkutan awam, saya rasa kita mesti berusaha ke arah ini (digitalisasi).“Visi saya mahu lihat dari sekarang keseluruhan perkhidmatan yang kita bagi kepada rakyat boleh ditawarkan secara digital tanpa ada kontak fizikal selari dengan norma baharu pandemik COVID-19,” katanya.Loke dalam pada itu turut berkata projek-projek yang sedang berjalan termasuk Projek Laluan Rel Pantai Timur (ECRL) akan diteruskan.“Saya rasa projek-projek yang sedang berjalan itu kalau yang telah mula saya rasa tidak ada masalah untuk kita teruskan, itu secara amnya. Kami belum meneliti butirannya lagi tetapi saya tahu untuk Kementerian Pengangkutan satu projek besar sudah tentu diteruskan seperti ECRL,” katanya.


(Perdana Menteri merangkap Menteri Kewangan Datuk Seri Anwar Ibrahim ketika sidang media di Kementerian Kewangan/BERNAMA)

PUTRAJAYA, 6 Disember- Perdana Menteri, Datuk Seri Anwar Ibrahim mengarahkan beberapa kelulusan projek tebatan banjir bernilai RM7 bilion daripada keseluruhan peruntukan RM15 bilion tidak diteruskan.Jelas beliau, projek berkenaan akan diteliti semula supaya terdapat prinsip ketelusan dan mematuhi peraturan yang ditetapkan."Saya juga tekankan beberapa kelulusan mutakhir termasuk kelulusan tebatan banjir yang peruntukannya sekitar RM15 bilion. RM7 bilion sudah diluluskan tanpa proses tender secara teratur melalui rundingan terus," katanya dalam sidang media hari pertama beliau bertugas sebagai Menteri Kewangan di Putrajaya.Tambah beliau, ia membabitkan jumlah peruntukan yang bukan kecil dan keputusan meluluskannya secara rundingan terus itu dibuat dengan alasan untuk menyelesaikan masalah tebatan banjir.Bagaimanapun, tindakan itu akan menimbulkan masalah apabila ia tidak mematuhi peraturan dan membuka ruang untuk pihak tertentu mengambil kesempatan.

(Kelulusan projek tebatan banjir bernilai RM7 bilion diteliti semula)


Beri ruang kerajaan perpaduan pulih ekonomi negara

SUNGAI PETANI, 6 Disember- Kerajaan perpaduan yang baru dibentuk beberapa hari lalu perlu diberi ruang secukupnya bagi menyelesaikan isu-isu besar yang sedang dihadapi rakyat dan negara sekali gus memulihkan ekonomi negara ke tahap yang lebih baik. Ia termasuk isu peningkatan kos sara hidup dan isu kenaikan harga barang keperluan yang membelenggu rakyat.Penasihat Pertubuhan Mesra Pengguna Malaysia (PMPM), Datuk Seri Cheng Soo Chye berkata menteri yang dilantik menerajui kementerian-kementerian berkaitan sedang mencari dan mengenal pasti mekanisme terbaik bagi mengatasi isu tersebut. "Memang kerajaan baru sekarang memang tengah cari tengok macam mana hendak bagi kita punya barang-barang akan lagi turun dia punya harga. Sekarang ekonomi bukan satu Malaysia, satu dunia sudah jatuh. "Jadi bukan Malaysia saja, harap-harap semua rakyat boleh faham kerajaan baharu sudah cari idea macam mana nak selesaikan ni (isu harga) barangla…bagi kita punya barang tak akan naik lagilah. Lagi turun, bagi hidup rakyat lagi bagus lagi," kata Cheng kepada RTM di sini.Beliau berkata, ke arah itu, semua pihak perlu memberi sokongan, cadangan dan idea-idea bernas untuk dipertimbangkan oleh kerajaan.

(Datuk Seri Cheng Soo Chye ditemu bual RTM)


Isu RM600 bilion, jangan cabar kerajaan - PM

PUTRAJAYA, 6 Disember- Perdana Menteri, Datuk Seri Anwar Ibrahim memberi amaran kepada Pengerusi Perikatan Nasional (PN) Tan Sri Muhyiddin Yassin untuk tidak mencabar kerajaan berhubung isu penyelewengan RM600 billion di bawah pentadbiran PN sebelum ini. Tegas beliau, berdasarkan maklumat yang diperoleh, sememangnya wujud beberapa proses dan prosedur yang tidak dipatuhi dalam perbelanjaan dana berkenaan yang dibuat semasa Perintah Kawalan Pergerakan (PKP) dan darurat sebelum ini."Jadi saya ingin jelaskan bukan maksud saya, sepertimana (saya kata) saya nak tumpu perhatian mengurus negara, memacu pertumbuhan ekonomi dan memberi kebajikan kepada rakyat. Tetapi sebaik dicabar, kita terpaksa melihat. “Mereka boleh uar-uarkan bersih tidak bersih, (tetapi) tidak bersih sama sekali bila kita sebut tentang kelulusan yang dibuat tidak ikut peraturan, begitu juga kelulusan yang dibuat semasa PKP."Beliau berkata demikian pada sidang media pertamanya sebagai Menteri Kewangan, hari ini.

Terdahulu Datuk Seri Anwar tiba pada pukul 7.57 pagi di Kementerian Kewangan utuk memulakan tugasnya sebagai Menteri Kewangan.Beliau telah disambut oleh Timbalan Ketua Setiausaha Perbendaharaan (Dasar) Datuk Johan Mahmood Merican, pegawai kanan dan warga kerja kementerian berkenaan.


Menteri Pembangunan Kerajaan Tempatan mulakan tugas

PUTRAJAYA, 6 September- Menteri Pembangunan Kerajaan Tempatan, Nga Kor King tiba di bangunan kementerian sekitar jam 8.50 pagi dan mengimbas kad perakam waktu sebagai tanda memulakan tugas rasmi.Ketibaannya disambut Ketua Setiausaha kementerian, Datuk M. Noor Azman, pegawai-pegawai Pengurusan Tertinggi dan kakitangan kementerian.Beliau mengadakan lawatan ke pejabatnya di Aras 18 sebelum mengadakan sidang media, seterusnya ke Bilik Mesyuarat bagi sesi taklimat kementerian yang diadakan secara tertutup.

(Ketibaannya disambut Ketua Setiausaha kementerian, Datuk M. Noor Azman, pegawai-pegawai Pengurusan Tertinggi dan kakitangan kementerian)


Bomba selamatkan kanak-kanak 3 tahun terperangkap dalam kereta

IPOH, 6 Disember- Seorang kanak-kanak perempuan berusia tiga tahun diselamatkan anggota bomba selepas terperangkap lebih 30 minit dalam sebuah kenderaan di Bercham Raya dekat sini, hari ini.Menurut jurucakap Balai Bomba dan Penyelamat Tambun, pihak bomba bergegas ke lokasi kejadian setelah menerima panggilan kecemasan pada pukul 8.10 pagi."Setibanya di lokasi, seorang kanak-kanak didapati terperangkap di dalam kenderaan Proton Exora yang terkunci ketika ibu mangsa keluar membeli barangan runcit.

"Pihak bomba bertindak membuka pintu kereta menggunakan peralatan khas untuk mengeluarkan mangsa," katanya dalam satu kenyataan hari ini. Mangsa yang tidak mengalami sebarang kecederaan kemudian diserahkan kepada ibu mangsa dan operasi tamat pada pukul 8.20 pagi.


SPA tubuh gimnasium FitnessOne@SPA galak gaya hidup sihat penjawat awam

PUTRAJAYA, 6 Disember - Suruhanjaya Perkhidmatan Awam (SPA) menubuhkan gimnasium FitnessOne@SPA bagi menggalakkan gaya hidup sihat dan seimbang dalam kalangan penjawat awam yang terletak di Bangunan SPA Kompleks F di sini.Pengerusi SPA, Tan Sri Datuk Seri Zainal Rahim Seman berkata penubuhan gimnasium itu dapat meransang semangat warga penjawat awam untuk mengamalkan gaya hidup sihat melalui aktiviti senaman yang berterusan."Melalui senaman yang berterusan kita dapat mencegah penyakit yang berbahaya seperti masalah jantung, obesiti, kencing manis, tekanan darah tinggi dan banyak lagi."Senaman berterusan juga terbukti boleh mengurangkan tekanan yang dihadapi terutamanya tekanan di tempat kerja," katanya menerusi kenyataan pada Isnin.

(Sesi bergambar bersama Fit Malaysia X, Tiga dari kanan - Pengerusi SPA Tan Sri Datuk Seri Zainal Rahim Seman, Kementerian Belia dan Sukan Datuk Jana Sathiran Muniayan/FOTO SPA)

Katanya penubuhan gimnasium itu juga hasil kerjasama sepenuhnya dari Kementerian Belia dan Sukan (KBS) serta tiga lagi rakan strategiknya iaitu Majlis Sukan Negara (MSN), Institut Sukan Negara (ISN) dan Fakulti Sains Sukan dan Rekreasi (FSR), Universiti Teknologi Mara (UiTM) Shah Alam."Penubuhan FitnessOne@SPA turut membina jaringan kerjasama SPA dengan ISN melalui penganjuran program “Fit Malaysia X” yang akan dimulakan pada tahun 2023."Program ini adalah untuk mengurangkan berat badan para peserta melalui pendekatan dan program Sains Sukan yang sepenuhnya. Saya difahamkan program ini akan mengambil masa selama 8 minggu dan ia akan dikendalikan oleh jurulatih-jurulatih terlatih di bawah pengawasan ISN," ujarnya.Selain itu, para pelajar Sains Sukan juga akan menerima manfaat yang sama untuk mengadakan latihan industri di gimnasium itu.FitnessOne@SPA mempunyai tiga ruang aktiviti, ruang kardio dan ruang weight dengan peralatan seperti Treadmill, Cross Trainer, Spinning Bike, Cermin, Smart TV, PA System, Speaker dan kelengkapan lain."SPA berharap inisiatif penubuhan FitnessOne@SPA dapat memberi impak yang positif dan suasana baharu untuk kemudahan dan keselesaan dalam menjalani gaya hidup sihat bagi warga SPA dan Kompleks F keseluruhannya.," katanya lagi.


Alami tekanan hidup punca wanita larikan diri daripada pemeriksaan polis

BATU GAJAH, 6 Disember- Akibat tekanan hidup dan berasa takut motif seorang wanita berusia 39 tahun melarikan diri daripada pemeriksaan polis.Suspek yang kelihatan mencurigakan menggunakan kenderaan jenis MPV bertindak melarikan diri dengan memandu secara berbahaya menghala ke Jalan Gopeng, Jalan Ipoh-Kampar, Jalan Malim Nawar sebelum berhenti di lokasi jalan mati di Malim Nawar.Menurut Ketua Polis Daerah Batu Gajah, Asisten Komisioner Mohamad Roy Suhaimi Sarif, suspek telah melanggar beberapa kenderaan polis dan hampir melanggar salah seorang anggota apabila kenderaannya dikepung.Anggota polis melepaskan satu das tembakan pada tayar belakang kiri kenderaan terbabit sebelum suspek nekad memandu kenderaan melarikan diri daripada kepungan.Bagaimanapun, suspek berjaya ditahan di KM29 Jalan Ipoh-Lumut, setelah kenderaannya berhenti akibat kerosakan pada enjin dan tayar.Hasil pemeriksaan pada kenderaan tidak menemui sebarang barangan salah dan suspek dibawa ke IPD Batu Gajah untuk siasatan lanjut.Kes disiasat di bawah Seksyen 307 Kanun Keseksaan, Seksyen 186 Kanun Keseksaan, Seksyen 39 Akta Senjata 1960, Seksyen 42 Akta Pengangkutan Jalan 1987 dan Peraturan 10 Kaedah-kaedah Lalu Lintas Jalan 1959 (Rule 10 LN 166/59). Suspek direman selama lima hari bermula dari 4 Disember 8 Disember 2022.

(Ketua Polis Daerah Batu Gajah, Asisten Komisioner Mohamad Roy Suhaimi Sarif/Ihsan PDRM)


Loke menyamar, rasai sendiri perkhidmatan LRT waktu puncak

(Loke turun padang tinjau sendiri situasi perkhidmatan LRT Laluan Kelana Jaya/FB Anthony Loke Siew Fook)

KUALA LUMPUR, 5 Disember- Menteri Pengangkutan, Anthony Loke turun padang meninjau sendiri situasi perkhidmatan transit aliran ringan (LRT) Laluan Kelana Jaya, hari ini.Loke yang menyamar sebagai penumpang biasa merasai sendiri pengalaman menaiki LRT itu selama dua jam pada waktu puncak iaitu antara pukul 5.00 petang hingga 7.00 malam tadi."Keadaan cukup sesak dalam tren dan sudah tentu tidak selesa kepada penumpang."Saya tidak memaklumkan kepada pihak pengurusan Prasarana Malaysia Berhad (Prasarana) dan pihak media kerana saya nak mengalami sendiri keadaan sebenar seperti penumpang-penumpang biasa untuk merasai apa yang mereka perlu lalui setiap hari," katanya menerusi Facebook. Menerusi perkongsian itu, Loke berkata beliau akan membangkitkan mengenai hala tuju dan penambahbaikan perkhidmatan pengangkutan awam dalam mesyuarat bersama pengurusan tertinggi Prasarana, minggu ini."Saya memahami kesulitan yang dihadapi penumpang LRT. Saya akan mengadakan mesyuarat dengan pengurusan tertinggi Prasarana dalam minggu ini juga untuk membincangkan hala tuju dan cara untuk menambah baik perkhidmatan pengangkutan awam kita," katanya.Loke dijadualkan memulakan tugas rasminya sebagai Menteri Pengangkutan pada jam 8.15 pagi esok.Beliau pernah memegang jawatan itu antara Mei 2018 hingga Februari 2020.


Henti cetus keresahan rakyat, rakyat penat - Saifuddin

KULIM, 5 Disember- Ahli politik digesa berhenti mengeluarkan kenyataan yang boleh menimbulkan keresahan kepada rakyat yang sudah penat untuk berdepan permainan politik, selain masih terkesan dengan pandemik COVID-19 dan ketidaktentuan ekonomi.Menteri Dalam Negeri, Datuk Seri Saifuddin Nasution Ismail berkata, proses pelantikan Perdana Menteri dan barisan Jemaah Menteri Kabinet telah diselesaikan dengan sempurna. Beliau berkata, Perdana Menteri, Datuk Seri Anwar Ibrahim juga telah membuat kenyataan terbuka bahawa usul undi percaya kepadanya akan dibuat di Dewan Rakyat yang akan bersidang pada 19 Disember ini. Justeru, jelas Saifuddin, peluang tersebut boleh digunakan wakil rakyat pembangkang untuk menyuarakan ketidakpuasan hati mereka mengikut saluran yang betul dan bukannya mengeluarkan kenyataan yang boleh menimbulkan keresahan rakyat. "Tidak perlu keluarkan kenyataan yang sudah tentu menimbulkan keresahan rakyat, rakyat penat. "Rakyat sedang menghadapi suasana pasca pandemik, ekonomi negara belum lagi dapat pulih sepenuhnya dan pendapatan rakyat masih terjejas."Kita (kerajaan) ada banyak kerja lagi sedang menunggu.Saya fikir cukuplah berpolitik yang berupa berbaur ancaman atau sebagainya. Itu kita selesaikan dalam dewan perundangan. Itu saya fikir lebih bijaksana dan lebih molek," katanya kepada pemberita selepas melakukan lawatan kerja ke Ibu Pejabat Polis Daerah (IPD) Kulim, di sini. Pada majlis itu, beliau menyampaikan sumbangan dua buah bot bernilai RM40,000 kepada IPD Kulim untuk kegunaan ketika musim banjir.

Beliau turut menyerahkan masing-masing lima unit komputer lima komputer kepada IPD Bandar Baharu dan Jabatan Sukarelawan (RELA) Kulim.

Turut hadir, Ketua Polis Kedah, Datuk Wan Hassan Wan Ahmad.

Dalam sidang media sama, Saifuddin memberitahu beliau bertekad untuk berusaha sedaya upaya menggalas jawatan Menteri Dalam Negeri sebaik mungkin dalam usaha memastikan pasukan Polis Diraja Malaysia (PDRM) dan agensi lain di bawah kementeriannya berperanan lebih proaktif.

(Saifuddin menyerahkan replika bot, simbolik penyerahan dua buah bot kepada IPD Kulim untuk kegunaan musim banjir)


Wanita ditahan cuba langgar, bunuh anggota polis

BATU GAJAH, 5 Disember- Takut dan tertekan dipercayai menjadi punca seorang wanita tempatan,39, bertindak melulu melarikan diri sebelum melanggar lima kenderaan polis di sini, semalam.Dalam kejadian sekitar jam 2.50 pagi itu, anggota Balai Polis Batu Gajah mengesan sebuah kenderaan pelbagai guna (MPV) Toyota Innova dalam keadaan mencurigakan di Jalan Pejabat Pos di sini.Ketua Polis Daerah Batu Gajah, Asisten Komisioner Mohamad Roy Suhaimi Sarif berkata, pemandu itu kemudian bertindak melarikan diri dengan memandu kenderaan secara melulu dan berbahaya sebaik melihat kehadiran polis."Dua anggota Unit Rondaan Bermotosikal (URB) Batu Gajah, lima kereta peronda (MPV) Batu Gajah dan Kampar serta dua kenderaan dari Balai Polis Kuala Dipang dan Gopeng telah mengejar dan mengekori kenderaan suspek."Suspek memandu menghala ke Jalan Gopeng, Jalan Ipoh-Kampar, Jalan Malim Nawar sebelum berhenti di jalan mati di Malim Nawar, Kampar," katanya dalam satu kenyataan.Mohamad Roy Suhaimi berkata, semasa di lokasi jalan mati itu, suspek cuba melanggar seorang anggota polis ketika mengundurkan kenderaan serta melangar beberapa kenderaan polis dan melarikan diri."Ketika suspek mengundurkan kenderaannya juga, (suspek) telah cuba untuk melanggar seorang anggota polis di belakang kenderaannya."Anggota polis tersebut telah melepaskan satu das tembakan pada tayar belakang kiri kenderaan suspek."Bagaimanapun, suspek terus memandu kenderaan melarikan diri. Semua elemen terus mengejar dan mengekori kenderaan suspek."Sampai di kilometer (km) 29 Jalan Ipoh-Lumut (arah Lumut), kenderaan suspek telah berhenti akibat kerosakan teruk pada enjin dan tayar," katanya.Menurut Mohamad Roy, suspek berjaya ditahan sekitar jam 5 pagi dan pemeriksaan pada kenderaan suspek tidak menemukan sebarang objek mencurigakan atau barang terlarang."Siasatan lanjut mendapati suspek yang menetap di Lumut tidak mempunyai sebarang rekod jenayah dan ujian saringan air kencing didapati negatif."Motif suspek bertindak lari daripada pemeriksaan dan melanggar kenderaan polis dipercayai kerana takut dan marah akibat tekanan hidup," katanya.Tambah beliau, suspek dan kenderaan dibawa ke Ibu Pejabat Polis Daerah (IPD) Batu Gajah untuk tindakan lanjut.Suspek direman selama lima hari sehingga Selasa untuk siasatan lanjut mengikut Seksyen 307 Kanun Keseksaan iaitu cubaan membunuh dan Seksyen 186 Kanun Keseksaan kerana menghalang tugas penjawat awam."Siasatan turut dijalankan mengikut Seksyen 39 Akta Senjata Api 1960, Seksyen 42 Akta Pengangkutan Jalan 1987 dan Peraturan 10 Kaedah-kaedah Lalulintas Jalan 1959," katanya.


Flat terkotor di Pulau Pinang rekod lima kes demam denggi

(Flat terkotor di Pulau Pinang bakal diisytiharkan kawasan paling berbahayawabak demam denggi)

SEBERANG PERAI, 5 Disember- Sebuah flat di Taman Teluk Indah, Perai di sini yang disifatkan terlalu kotor dan jijik masih tidak berubah wajah.Flat yang terkenal dengan jolokan flat terkotor di Pulau Pinang itu turut diisytiharkan sebagai lokaliti wabak tidak terkawal berikutan terdapat lima kes demam denggi direkodkan sejak 6 November lalu.Ketua Inspektorat Cawangan Kawalan Penyakit Bawaan Vektor Jabatan Kesihatan Negeri Pulau Pinang, Mohd Wazir Khalid berkata, pihaknya mendapati kira-kira 60% bangunan 20 tingkat itu dipenuhi dengan kawasan pembiakan jentik-jentik.Mohd Wazir berkata, flat terbabit akan diisytiharkan sebagai kawasan paling berbahaya wabak dalam tempoh dua hari lagi, jika wabak itu tidak dapat dikawal."Kita difahamkan blok tersebut mempunyai rakaman kamera litar tertutup (CCTV) dan kita serahkan kepada pihak pengurusan dan pihak bertanggungjawab untuk memastikan tahap kebersihan dan keselamatan blok-blok tersebut terkawal dengan segera," katanya kepada pemberita selepas menjalankan operasi mencegah denggi, Op Vektor di flat itu.Jelas beliau, bahagian bawah flat juga dipenuhi sampah sarap walaupun pihaknya sudah beberapa kali membuat pemantauan di flat berkenaan."Situasi ini pernah ditularkan dalam media sosial tetapi bagaimana anda lihat dalam video tular itu, keadaannya masih sama saja seperti dalam pemeriksaan hari ini."Pihak kita pernah mengajak penghuni dalam satu program gotong-royong tetapi malangnya tidak mendapat sambutan dan ia terpaksa dibatalkan memandangkan lebih 80 peratus yang hadir hanya terdiri daripada anggota kesihatan," katanyaDalam operasi itu, pihaknya menyembur racun ‘mix blower’ bagi mematikan jentik-jentik yang menjadi punca demam denggi.

(Mohd Wazir menunjukkan sampel jentik-jentik yang dijumpai di kawasan takungan airdi sekitar sebuah flat yang kotor di Perai)


Harga telur ayam lebih murah diumum esok - PM

PUTRAJAYA, 5 Disember- Harga telur ayam baharu yang lebih rendah akan diumumkan oleh Menteri Pertanian dan Keterjaminan Makanan, Mohamad Sabu pada esok.Perkara itu dimaklumkan oleh Perdana Menteri, Datuk Seri Anwar Ibrahim setelah beliau berbincang dengan menteri berkenaan.Anwar berkata, pengumuman itu bakal mengurangkan kebergantungan bekalan telur terhadap kartel. "Perincian lebih lanjut mengenainya akan diumumkan beliau pagi esok. Harga telur yang akan diumumkan esok diharapkan lebih murah dan mengurangkan kebergantungan kepada kartel," katanya pada sidang media di sini.Dalam sidang media sama, Anwar memberi jaminan dasar yang dirangka pentadbiran terdahulu akan diteruskan jika ia baik dan tidak bermasalah.Tambah beliau, Rang Undang-undang (RUU) yang masih di peringkat perbahasan ketika Parlimen dibubarkan juga akan diteliti."Yang baik, perjanjian baik, kontrak yang baik, tidak ada masalah, kita akan ikut. Jika jelas umpamanya tender tu berbilion (ringgit) tidak ikut perolehan atau projek yang diluluskan berbilion, ratus bilion tidak ikut tender, tidak ikut proses, tentu kita harus teliti semula."Ini bukan wang saya, ini wang rakyat," katanya lagi.


ATM rancang ganti aset lama MALBATT di Lubnan

PORT DICKSON, 5 Disember- Angkatan Tentera Malaysia (ATM) dalam perancangan untuk menggantikan aset lama yang digunakan oleh Kontinjen Batalion Malaysia (MALBATT) dalam misi Pasukan Interim Pertubuhan Bangsa Bersatu di Lubnan (UNIFIL).Panglima Angkatan Bersama, Leftenan Jeneral Datuk Yazid Arshad berkata, penggantian aset tersebut melibatkan kira-kira 39 unit kereta perisai Condor yang digunakan sejak 2006."Kita rancang membuat perolehan 20 kenderaan jenis Armor bagi menggantikan kenderaan Condor yang kita miliki sekarang, secara berfasa yang diperoleh antara 2026 hingga 2028," katanya kepada pemberita selepas Majlis Pembubaran dan Pemakaian Pingat Perkhidmatan Negara Bangsa Bersatu (PNBB) MALBATT 850-9, di sini.Beliau berkata, ATM turut merancang perolehan 59 High Mobility Light Tactical Vehicle yang akan dilaksanakan oleh tentera darat dalam meningkatkan keupayaan operasi.Ujarnya lagi, meskipun telah berusia, aset berkenaan masih boleh beroperasi dengan baik berikutan penyelenggaraan yang sistematik, malah selain Lubnan ia juga digunakan di Somalia serta Bosnia Herzegovina.Seramai 854 anggota terdiri dari 83 pegawai dan 771 anggota pangkat-pangkat lain dianugerahkan Pingat PNBB dan Kontinjen MALBATT 850-9 dalam majlis tersebut.Pemakaian pingat itu adalah sempena pelaksanaan misi UNIFIL bermula 13 November 2021 hingga 12 November 2022.


6 projek baharu bakal dibangunkan di Bio Desaru

ISKANDAR PUTERI, 5 Disember- Enam projek baharu dengan nilai pelaburan RM792 juta dijangka dibangunkan di kawasan Bio Desaru, Kota Tinggi, Johor tahun depan.Ia merupakan usaha yang dilakukan bagi mencapai matlamat Johor sebagai Bakul Makanan Malaysia.Pengerusi Jawatankuasa Pertanian, Industri Asas Tani dan Kemajuan Luar Bandar Negeri Johor Datuk Zahari Sarip berkata, usaha itu membabitkan pelabur-pelabur dalam negeri dan luar negara.Antara projek yang bakal dibangunkan ialah pembangunan pusat pengumpulan, pemprosesan, pembungkusan dan pengedaran Bio Desaru dengan anggara kapasiti pengeluaran RM10,000 sebulan.Projek penternakan ikan menggunakan Malaysia Recirculated Aquaculture System (RAS) 2020 turut dibangunkan dengan anggaran pengeluaran 10,000 tan ikan setahun."Lembah Makanan Bio Desaru dibangunkan dengan misi untuk menyahut usaha kerajaan Negeri Johor ke arah memperkukuh rantaian pengeluaran makanan dengan memperluaskan aplikasi bioteknologi secara berkesan dalam mengkomersialkan pertanian selain menitikberatkan bio-sekuriti dan pemeliharaan ekologi," katanya semasa sesi soal jawab lisan Persidangan Dewan Negeri Johor ke-15 di Kota Iskandar, Johor.

(Persidangan Dewan Negeri Johor ke-15 di Kota Iskandar, Johor)

Kerajaan negeri juga akan membangunkan projek ternakan udang dan akuapelancongan dengan anggaran pengeluaran 4,500 tan udang setahun.Projek tanaman nanas MD2 pula dianggarkan dengan pengeluaran 540,000 biji nanas.Bagi tanaman kontan ianya akan menghasilkan 598,000 kilogram tanaman kontan seperti lada, bendi dan pisang berangan dalam setahun.Selain itu, projek tanaman kelapa pandan dan pisang berangan melibatkan anggaran pengeluaran masing-masing 1.15 juta biji kelapa dan 450,000 kilogram pisang setahun.Pembangunan Integrated Sustainable Food Production Zone turut dibangunkan dengan anggaran pengeluaran 2,000 tan sayur-sayuran dan ikan setahun.Setakat ini, lembah makanan Bio Desaru sudah mempunyai 29 projek merangkumi projek siap, sedang dibangunkan dan belum bermula menerusi perjanjian kerjasama antara Bio Desaru Sendirian Berhad dan melibatkan 23 syarikat pelabur dengan jumlah pelaburan keseluruhan RM1.138 bilion ringgit.Daripada jumlah itu, hanya 18 projek masih aktif setakat ini.


Jemaah Menteri setuju potong gaji 20%

(Anwar berkata, pemotongan gaji Jemaah Menteri sebagai semangatkeprihatinan terhadap masalah rakyat/Afiq Hambali,PMO)

PUTRAJAYA, 5 Disember- Jemaah Menteri bersetuju untuk memotong gaji sebanyak 20% sehingga ekonomi negara pulih.

Perdana Menteri, Datuk Seri Anwar Ibrahim berkata pemotongan itu akan dilaksanakan setiap bulan sebagai semangat keprihatinan terhadap masalah rakyat.Anwar berkata, perkara itu dipersetujui dalam mesyuarat khas Kabinet hari ini."Jemaah menteri bersetuju atas keprihatian kepada rakyat untuk memotong gaji setiap bulan sebanyak 20%."Pemotongan ini sehingga ekonomi negara pulih. Kalau tiga tahun diperlukan untuk pulihkan ekonomi, maka tiga tahunlah gaji jemaah menteri akan dipotong," katanya pada sidang media selepas mempengerusikan mesyuarat khas Kabinet di Bangunan Perdana Putra, di sini.Anwar turut mengesahkan bahawa beliau tidak mengambil gaji sebagai Menteri Kewangan.“Ada yang kata Anwar tak terima gaji Perdana Menteri kerana dia ambil gaji Menteri Kewangan, itu tidak benar,” ujarnya.

Dalam pada itu, Perdana Menteri turut berterima kasih kepada barisan Jemaah Menteri kerana bersetuju dengan pemotongan gaji berkenaan walaupun menurut beliau ia satu tindakan tidak wajar.

“Pemotongan gaji ini tidak wajar dan saya berterima kasih dengan kesediaan mereka (barisan Kabinet,” katanya.

Hadir sama dalam sidang media itu ialah dua Timbalan Perdana Menteri (TPM), Datuk Seri Dr Ahmad Zahid Hamidi dan Datuk Seri Fadillah Yusof serta Ketua Setiausaha Negara (KSN), Tan Sri Mohd Zuki Ali.

(Anwar bersama dua TPM, Ahmad Zahid dan Fadillah Yusofserta KSN, Mohd Zuki/Afiq Hambali,PMO)


Pelantikan PM ke-10 berdasarkan kuasa wewenang- Anwar

(Perdana Menteri, Datuk Seri Anwar Ibrahim/PMO)

PUTRAJAYA, 5 Disember- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah bertindak berdasarkan kuasa wewenang (hak dan kekuasaan) yang ada dalam perlembagaan untuk melantik Perdana Menteri ke-10.

Menurut Perdana Menteri, Datuk Seri Anwar Ibrahim perkara itu perlu dimaklumkan selaras hasrat Yang di-Pertuan Agong dan Majlis Raja-Raja Melayu bagi mengelakkan tohmahan dan kekeliruan tentang fakta serta kronologi pembentukan kerajaan perpaduan ketika ini.

(Sidang Media Perdana Menteri Pasca Mesyuarat Kabinet Pertama Kerajaan Perpaduan di Putrajaya/PMO)

“Walaupun diperaku oleh Tan Sri Muhyiddin yang mempunyai 115 (sokongan ahli parlimen) tetapi (ketika itu) belum tempoh had yang ditetapkan. Pada pukul 2.00 petang keesokannya, dimana sembilan ahli parlimen UMNO telah menarik balik sokongan dan pihak GPS (Gabungan Parti Sarawak) telah memberi perakuan untuk menyerahkan kebijaksanaan YDPA untuk memutuskan.

“Maka jumlah itu yang dipertikaikan dan ini yang dimaklumkan kepada Majlis Raja-Raja Melayu yang kemudian membuat keputusan sebulat suara meletakkkan calon perdana menteri baharu”, jelas Anwar dalam sidang media selepas mempengerusikan Mesyuarat Khas Kabinet Kerajaan Perpaduan di Perdana Putra di sini.

Tegas Perdana Menteri, sudah sampai masanya untuk menerima kenyataan itu dan tidak mempertikai kuasa dan wewenang serta kebijaksanaan Yang di-Pertuan Agong.

“Mempertikai keabsahan adalah tidak sesuai,” tambah Anwar.

Pada 2 Disember lalu, Anwar mengumumkan 28 anggota barisan Kabinet kerajaan perpaduan serta dua timbalan perdana menteri, manakala beliau sendiri memegang portfolio Menteri Kewangan.

Mesyuarat pertama pagi tadi dihadiri kesemua Jemaah Menteri, bermula kira-kira pukul 10.00 pagi.


Kerajaan Johor cadang program MM2H dihidupkan kembali

ISKANDAR PUTERI, 5 Disember- Sebanyak 80% lambakan rumah tidak terjual di Johor melibatkan pangsapuri servis berharga atas RM500,000.Kerajaan negeri juga mencadangkan agar program Malaysia Rumah Keduaku (MM2H) dihidupkan kembali sebagai antara usaha untuk mengatasi isu lambakan rumah di Johor.Menurut Exco Perumahan dan Kerajaan Tempatan Johor, Datuk Mohd Jafni Md Shukor, 20% lagi melibatkan banglo dan rumah mewah di Bandar Raya Johor Bahru dan Iskandar Puteri."Jadi untuk lambakan rumah-rumah ini, kita memang mengalu-alukan cadangan pemaju untuk datang kepada kerajaan untuk berbincang berkenaan perkara ini."Sepatutnya pihak pemaju memberikan tawaran yang baik kepada para penyewa. Di peringkat dasar kerajaan kita menyambut baik cadangan bagi menyelesaikan perkara ini," katanya kepada pemberita selepas sesi soal jawab lisan Persidangan Pertama Dewan Negeri Johor ke-15 di Kota Iskandar, Iskandar Puteri.


Semua jenis telur ayam dapat permintaan tinggi di Johor

ISKANDAR PUTERI, 5 Disember- Permintaan bagi semua jenis kategori telur ayam di Johor meningkat secara mendadak hingga menyebabkan bekalan itu di pasaran berkurangan ketika ini.

Exco Pelaburan, Perdagangan dan Hal Ehwal Pengguna Johor, Lee Ting Han berkata, Johor mengeluarkan 10 juta hingga 12 juta biji telur seminggu, sama seperti kebiasaan."Johor merekodkan pengeluaran telur ayam pelbagai gred sebanyak 10 juta biji setiap minggu sebenarnya."Namun permintaan tinggi terutama daripada industri bakeri dalam pembuatan roti dan kek selain peniaga kecil makanan menyebabkan kekurangan bekalan telur," katanya ketika ditemui pemberita di Persidangan Dewan Undangan Negeri (DUN) Johor Ke-15 di sini.Jelasnya, kerajaan negeri menerusi Kementerian Perdagangan Dalam Negeri dan Hal Ehwal Pengguna (KPDNHEP) Negeri Johor akan bekerjasama dengan Kementerian Pertanian dan Keterjaminan Makanan untuk meningkatkan bekalan telur dan ayam di pasaran.Dalam perkembangan lain, Ting Han memberitahu pihaknya menerima satu aduan berkaitan penjualan telur kotor di Johor Bahru.Katanya, peniaga terlibat sudah dipanggil untuk siasatan lanjut.


TPM, Fadillah laksana inisiatif rapatkan hubungan Semenanjung, Sabah & Sarawak

PUTRAJAYA, 5 Disember- Timbalan Perdana Menteri, Datuk Seri Fadillah Yusof mahu melaksanakan pelbagai inisiatif bagi merapatkan hubungan tiga wilayah utama di Semenanjung, Sabah dan Sarawak.Perkara itu merupakan amanat Perdana Menteri, Datuk Seri Anwar Ibrahim kepadanya menerusi mesyuarat khas kabinet kerajaan perpaduan yang kali pertama berlangsung hari ini.Beliau berkata, usaha itu merangkumi aspek pembangunan dan kemudahan rakyat terutama di wilayah Sabah dan Sarawak yang memerlukan banyak perhatian.

(Timbalan Perdana Menteri, Datuk Seri Fadillah Yusof)

"Harapan daripada Borneo agak tinggi. Sudah pasti saya perlu menggalas tanggungjawab ini dan saya memerlukan kerjasama bukan sahaja dari Ahli Parlimen Borneo tapi kita perlu bersama semua ahli parlimen dan rakyat untuk me lihat bagaimana kita dapat merapatkan jurang tiga wilayah Sabah, Sarawak dan Semenanjung", katanya.Tambahnya, semangat bangsa Malaysia yang tidak berdasarkan sentimen wilayah perlu diwujudkan dalam merapatkan lagi jurang hubungan tersebut. Beliau berkata demikian kepada media selepas sesi mengimbas kad perakam waktu sebagai Timbalan Perdana Menteri di Putrajaya.Mengulas mengenai intipati perbincangan Mesyuarat Khas Kabinet pertama bersama Perdana Menteri, beliau berkata mesyuarat itu memberi fokus kepada hala tuju pembangunan negara, selain penekanan kepada isu kos sara hidup yang dihadapi rakyat.


Kes saman Rahim Thamby Chik terhadap DAP selesai

KUALA LUMPUR, 5 Disember- Kes saman fitnah Tan Sri Abdul Rahim Thamby Chik terhadap Khoo Poay Tiong dan parti DAP selesai apabila Penolong Setiausaha Organisasi Kebangsaan DAP itu memohon maaf kepada Abdul Rahim yang juga bekas Ketua Menteri Melaka berhubung penerbitan beberapa artikel mengaitkannya dengan pelbagai skandal.Khoo yang turut mewakili DAP membacakan kenyataan permohonan maaf di hadapan Pesuruhjaya Kehakiman Mahkamah Tinggi, Dr John Lee Kien How pada prosiding pagi tadi.Pada prosiding itu, Khoo menyatakan artikel-artikel tersebut adalah tidak berasas serta tidak benar dan telah memadam artikel berkaitan Abdul Rahim dan keluarganya."Kami telah memadamkan artikel-artikel itu dan berjanji tidak akan menerbitkan sebarang artikel yang mengandungi alegasi-alegasi ini (dakwaan) atau serupa terhadap Tan Sri Abdul Rahim Thamby Chik,” katanya.Mahkamah kemudian merekodkan penghakiman persetujuan itu dengan kos RM180,000 dibayar kepada Abdul Rahim.Pada 17 September 2020, Abdul Rahim mendakwa pada 16 Disember 2018, Khoo yang juga Ahli Parlimen Kota Melaka ketika itu telah menulis, menerbit atau menyebabkan untuk diterbitkan artikel-artikel mengandungi perkataan fitnah yang mengaitkan beliau di laman Facebook milik defendan pertama, laman sesawang DAP dan portal berita The Star.


Ahmad Fahmi mulakan tugas Menteri Komunikasi Digital

PUTRAJAYA, 5 Disember- Menteri Komunikasi Digital baharu, Ahmad Fahmi Mohamed Fadzil memulakan tugas rasminya di Putrajaya hari ini.Beliau tiba pada pukul 12.15 tengahari selepas menghadiri Mesyuarat Kabinet pertama dipengerusikan Perdana Menteri, Datuk Seri Anwar Ibrahim pada sebelah pagi.Ahmad Fahmi kemudiannya mengimbas kad perakam waktu, diiringi Ketua Setiausaha Kementerian, Datuk Seri Mohammad Mentek serta disaksikan pihak pengurusan tertinggi jabatan dan agensi bawah Kementerian itu.

(Menteri Komunikasi Digital, Ahmad Fahmi Mohamed Fadzil mengimbas kad perakam waktu, mulakan tugas rasmi)

Beliau yang pertama kali bertugas sebagai menteri, seterusnya memasuki pejabatnya di Kompleks Komunikasi Digital bagi Penyerahan Nota Serah Tugas dan menghadiri taklimat kementerian yang diadakan secara tertutup.Turut Hadir, Ketua Pengarah Penyiaran, Datuk Che Roslan Che Daud.Ahmad Fahmi yang merupakan Ketua Penerangan PKR, dipilih sebagai Menteri Komunikasi Digital dalam kabinet perpaduan pimpinan Datuk Seri Anwar Ibrahim.Pelantikan beliau yang juga Ahli Parlimen Lembah Pantai diumumkan Perdana Menteri Jumaat lalu di Putrajaya.


Penyatuan ummah fokus utama Menteri Agama

(Majlis bacaan yasin dan doa selamat bersama pengarah-pengarah bahagian JAKIM)

PUTRAJAYA, 5 Disember- Penyatuan ummah menjadi fokus utama Menteri Di Jabatan Perdana Menteri (Hal Ehwal Agama), Datuk Dr Mohd Naim Mokhtar. Bekas Ketua Hakim Syarie dan Ketua Pengarah Jabatan Kehakiman Syariah Malaysia (JKSM) berkata, beliau akan berjumpa dengan kesemua pemegang taruh agensi dibawahnya terlebih dahulu sebelum sesuatu keputusan hala tuju lebih jelas dibuat. "Berkat sokongan semua agensi agama, kita akan pastikan supaya matlamat Islam itu dimartabatkan di negara kita. Insya-Allah semua akan berjaya dan bersatu. Jadi itu harapan saya."Semoga Allah beri petunjuk kepada saya untuk memimpin agensi-agensi agama ini kearah kebaikan. Saya percaya dengan sokongan semua kita akan berjaya untuk laksanakan tanggungjawab ini," katanya selepas mengimbas kad perakam waktu di Jabatan Kemajuan Islam Malaysia (JAKIM) pada pukul 8.30 pagi tadi. Menurutnya, perpecahan yang berlaku pada umat Islam perlu diberi perhatian oleh setiap agensi supaya masyarakat dapat hidup dalam suasana harmoni berteraskan nilai Islam.

Beliau juga sempat mengadakan majlis bacaan yasin dan doa selamat bersama pengarah-pengarah bahagian JAKIM sebelum menghadiri mesyuarat khas kabinet Kerajaan Perpaduan bersama Perdana Menteri di Perdana Putra. Datuk Dr Naim merupakan anak kelahiran Kampung Baru, Kuala Lumpur pernah dilantik sebagai Ketua Hakim Syarie dan juga Ketua Pengarah JKSM pada 1 April 2019.Beliau juga pernah dilantik sebagai Hakim Mahkamah Syariah Petaling Jaya dari 1998 hingga 2001 sebelum menjadi Hakim Mahkamah Syariah Kuala Lumpur dari 2001 sehingga 2003. Selain itu, beliau juga memiliki Ijazah Sarjana Undang-Undang (LLM) di University of London, United Kingdom dan Doktor Falsafah (PhD) Syariah di Universiti Malaya (UM).


Datuk Seri Fadillah Yusof mulakan tugas Timbalan Perdana Menteri

PUTRAJAYA, 5 Disember- Naib Presiden Kanan Parti Pesaka Bumiputera Bersatu (PBB) yang juga Ahli Parlimen Petra Jaya, Datuk Seri Fadillah Yusof hari ini memulakan tugas sebagai Timbalan Perdana Menteri.

Beliau merupakan salah seorang daripada dua Timbalan Perdana Menteri yang dilantik dalam kabinet kerajaan perpaduan pimpinan Perdana Menteri, Datuk Seri Anwar Ibrahim.

Datuk Seri Fadillah, 60 tahun, turut memegang portfolio sebagai Menteri Perladangan dan Komoditi.Beliau memasuki pejabatnya di Aras 3, Bangunan Perdana Putra pada pukul 12.00 tengah hari dan mengimbas kad perakam waktu sebagai simbolik memulakan tugas, seterusnya mengaminkan bacaan doa yang dipimpin Penolong Pegawai Hal Ehwal Islam JPM, Kamaruzaman Abdul Aziz.

Ahli Parlimen Petra Jaya sejak 2004 itu seterusnya bergerak ke ruang dalam pejabat bagi sesi menandatangani buku Selamat Datang dan Selamat Bertugas.Hadir sama, pada sesi tersebut Ketua Setiausaha Negara, Tan Sri Mohd Zuki Ali dan Timbalan Ketua Setiausaha Kanan JPM, Datuk Sollehuddin Alyubi Zakaria.Pelantikan beliau sebagai Timbalan Perdana Menteri turut mencipta sejarah apabila beliau merupakan ahli parlimen pertama dari Sarawak yang menjawat jawatan tersebut.


Bajet emolumen akan dibentangkan dalam sidang parlimen akan datang - Rafizi

(Rafizi Ramli pada sidang media Kementerian Ekonomi)

PUTRAJAYA, 5 Disember- Bajet emolumen akan dibentangkan pada persidangan Dewan Rakyat akan datang.Demikian menurut Menteri Ekonomi Rafizi Ramli."Bagaimanapun proses tersebut akan dilalui kerana kerajaan akan mengumumkan bajet emolumen dalam sidang akan datang."Bajet penuh mungkin akan dibentangkan pada satu atau dua bulan selepas bajet emolumen dibentangkan,"katanya pada sidang media Kementerian Ekonomi di Putrajaya. Terdahulu, Perdana Menteri Datuk Seri Anwar Ibrahim menetapkan sidang Dewan Rakyat bermula pada 19 Disember ini.Dalam perkembangan lain, Kementerian Ekonomi akan kekal fokus dalam memastikan Malaysia mencapai status negara berpendapatan tinggi.Perancangan sedia ada akan diteruskan meliputi aktiviti bernilai tinggi yang mampu menyumbang kepada ekonomi negara. Selain itu, kementerian tersebut akan memberi tumpuan bagi mengurangkan golongan miskin tegar.


RM39.31 bilion dicatatkan KWSP bagi pendapatan pelaburan kasar

KUALA LUMPUR, 5 Disember- Kumpulan Wang Simpanan Pekerja (KWSP) merekodkan jumlah pendapatan pelaburan kasar RM39.31 bilion bagi tempoh sembilan bulan berakhir 30 September 2022.Ia susut 18% berbanding RM48.02 bilion yang dicatatkan dalam tempoh sama tahun lepas.Jumlah pendapatan pelaburan kasar bagi suku ketiga berjumlah RM12.32 bilion, menurun sebanyak RM1.65 bilion berbanding RM13.97 bilion pada suku ketiga 2021.Bagaimanapun, Ketua Pegawai Eksekutifnya, Datuk Seri Amir Hamzah Azizan berkata, KWSP mencatatkan prestasi suku ketiga sebanyak 11%.Keadaan tersebut lebih baik daripada suku sebelumnya.Bagi suku tahun dikaji, ekuiti menyumbang RM5.49 bilion merangkumi 45% daripada jumlah pendapatan pelaburan kasar.

Instrumen Pendapatan Tetap, kekal tunjang kepada KWSP dengan menyumbang RM4.77 bilion kepada pendapatan pelaburan kasar Hartanah dan Infrastruktur mencatat pendapatan RM1.67 bilion.Manakala pendapatan daripada Instrumen Pasaran Wang menjana RM390 juta sejajar jangkaanpulangan ditetapkan.Sehingga September 2022, aset di bawah pengurusan KWSP berjumlah RM961.01 bilion. Di sebalik cabaran makroekonomi, pertumbuhan aset kekal sihat dengan caruman diterima sehingga September 2022 sebanyak RM63.61 bilion.


Kira-kira RM50 juta dibelanjakan bagi projek naik taraf di Pulau Tioman

PULAU TIOMAN, 5 Disember- Kerajaan Pahang membelanjakan kira-kira RM50 juta menerusi Lembaga Pembangunan Tioman (TDA) bagi menaik taraf kemudahan di Pulau Tioman untuk tempoh 2021 hingga 2024.Antara projek yang menjadi keutamaan adalah menambah baik jeti penumpang di beberapa kampung sekitar pulau berkenaan.Bagaimanapun Pengurus Besar TDA, Datuk Idros Yahya memaklumkan, projek naik taraf jeti di Kampung Genting bernilai RM4.6 juta telah siap tahun ini.Manakala jeti di Kampung Salang sedang dinaik taraf dan projek tersebut melibatkan kos sebanyak RM3.7 juta.Bagi kerja menaik taraf jeti penumpang di Kampung Tekek sebanyak RM10 juta diperuntukkan.Selain itu, RM6.1 juta lagi untuk baik pulih jeti di Kampung Juara.

Idros Yahya turut memaklumkan, kemudahan jeti kargo di Pulau Tioman akan dibaiki bagi meningkatkan perkhidmatan penghantaran barang yang akan mengurangkan kos kendalian dan harga barang di pulau itu.Selain itu, "kita sedang melaksanakan beberapa projek naik taraf lain dan sebut harga bagi projek itu telah ditutup. "Sebanyak RM 20 juta diperuntukkan bagi kemudahan bekalan air terawat dan bersih di Pulau Tioman. Projek tersebut dijangka akan bermula pada suku pertama dan kedua 2023," Manfaat daripada kedua-dua projek itu adalah memastikan penduduk mendapatkan bekalan air bersih dan terawat pada masa akan datang, selain mengatasi masalah gangguan bekalan air.Pulau Tioman diisytiharkan sebagai pulau teknologi hijau yang menggunakan kemudahan mesra alam seperti penggunaan tenaga solar bagi lampu jalan.


Menteri Sains dan Teknologi, mulakan tugas rasmi

PUTRAJAYA, 5 Disember- Menteri Sains dan Teknologi, Chang Lih Kang tiba di bangunan Kementerian Sains dan Teknologi sekitar 8.32 pagi dan mengimbas kad perakam waktu sebagai tanda memulakan tugas rasmi. Ketibaannya disambut Ketua Setiausaha Kementerian Sains dan Teknolgi, Datuk Ts. Dr. Aminuddin Hassim serta Pegawai-Pegawai Pengurusan Tertinggi Kementerian. Berkelulusan kejuruteraan awam, beliau pernah dilantik sebagai Ahli Jawatankuasa Pilihan Khas Pembangunan Infrastruktur Parlimen Malaysia, Jawatankuasa Pilihan Khas Pertahanan dan Hal Ehwal Dalam Negeri serta Koordinator Suara Rakyat Malaysia (SUARAM).

(Menteri Sains dan Teknologi, Chang Lih Kang mengimbas kad perakam waktu sebagai tanda memulakan tugas rasmi/FB MOSTI)

"Saya rasa teruja dan mempunyai tanggungjawab yang berat. Tanggungjawab yang saya pikul ini sangat berat kerana ia melibatkan masa depan negara. "Jadi banyak yang perlu saya belajar tentang perkara-perkara dalam kementerian", katanya.Beliau berkata demikian ketika ditemui media selepas Majlis Merakam Waktu Masuk.


Anwar Ibrahim sesuai pegang jawatan Menteri Kewangan - Rafizi

(Rafizi Ramli pada sidang media Kementerian Ekonomi di Putrajaya)

PUTRAJAYA, 5 Disember- Keputusan Perdana Menteri, Datuk Seri Anwar Ibrahim untuk memegang jawatan Menteri Kewangan dilihat sesuai ketika ini demikian dinyatakan Menteri Ekonomi Rafizi Ramli. Beliau berkata keputusan sukar itu diambil berikutan keadaan terdesak dan demi kepimpinan ekonomi yang kuat. Langkah tersebut dilihat sebagai teras kepada projek dan program kerajaan.Menurut Rafizi, "bila kita ada gabungan yang membentuk kerajaan, sudah tentu setiap komponen mahu jawatan kewangan itu berada di pihak mereka. "Oleh kerana keadaan luar biasa, bagi saya keputusan itu sesuai buat masa sekarang."Beliau berkata demikian dalam sidang media Kementerian Ekonomi di Putrajaya. Sebelum ini, Anwar pernah menjadi Menteri Kewangan dari 1991 hingga 1998 dan Timbalan Perdana Menteri dari 1993 hingga 1998.Ahli Parlimen Tambun itu juga pernah diiktiraf sebagai Menteri Kewangan terbaik Asia pada tahun 1990-an.


Bilangan pesakit kanser lebih 20,000 setiap tahun

KUALA LUMPUR, 5 Disember- Lebih 20,000 pesakit kanser baharu dikesan di Malaysia setiap tahun dengan purata usia bagi seorang pesakit ialah lebih 40 tahun.Pengarah Urusan Persatuan Kanser Kebangsaan Malaysia (NCSM) Dr M. Murallitharan berkata bagaimanapun, sejak dua tahun kebelakangan ini, ramai pesakit kanser baharu adalah dalam kalangan mereka yang berusia lewat 20-an hingga awal 30-an.Situasi tersebut jelasnya amat membimbangkan. Kini penyakit itu turut menyerang mereka yang lebih muda termasuk kanak-kanak.Bagi lelaki, terdapat 10 jenis kanser yang sering mereka hidapi.Namun kategori tertinggi yang direkodkan ialah kanser usus diikuti paru-paru, prostat, limfoma, nasofarinks, hati, leukemia, perut, kulit dan pundi kencing.Bagi wanita pula, kanser tertinggi yang direkodkan ialah payudara diikuti kolorektal atau usus, pangkal rahim, paru-paru, ovari, corpus uteri, limfoma, tiroid, leukemia dan kulit.Sehubungan itu, NCSM mencadangkan Program 'Satu Daerah, Satu Saringan' dilaksanakan di setiap negeri secara berperingkat pada tahun hadapan.Ia sebagai usaha menggalak dan memudahkan rakyat melakukan saringan kesihatan khususnya mengesan penyakit kanser yang digelar sebagai pembunuh senyap.


Menteri Kesihatan, Dr. Zaliha Mustafa, mulakan tugas rasmi

(Menteri Kesihatan, Dr. Zaliha Mustafa (kiri) menerima pas keselamatan KKM daripada Ketua Setiausaha KKM, Datuk Harjeet Singh Hardev Singh (kanan) sebelum mengimbas kedatangan pada hari pertama memulakan tugas secara rasmi)

PUTRAJAYA, 5 Disember- Menteri Kesihatan, Dr. Zaliha Mustafa, tiba di Kementerian Kesihatan di Putrajaya pada pukul 8.35 pagi tadi bagi mengimbas kad perakam waktu sebagai tanda memulakan tugas rasmi. Ketibaan beliau disambut Ketua Setiausaha KKM, Datuk Harjeet Singh dan juga warga kementerian kesihatan.Dr. Zaliha kemudiannya diberikan taklimat ringkas sebelum mengadakan perjumpaan bersama pengurusan tertinggi KKM.Beliau adalah antara pemimpin wanita yang dipilih menganggotai barisan kabinet kerajaan perpaduan.

(Menteri Kesihatan, Dr Zaliha Mustafa mengimbas kedatangan pada sistem pengurusan kehadiran pada hari pertama memulakan tugas rasmi di Bangunan KKM)


Menteri Pendidikan mulakan tugas rasmi

PUTRAJAYA, 5 Disember- Menteri Pendidikan, Fadhlina Sidek tiba di Kementerian Pendidikan sekitar 8.52 pagi bagi mengimbas kad perakam waktu sebagai tanda memulakan tugas rasmi. Ketibaan beliau disambut oleh Ketua Setiausaha Kementerian Pendidikan, Datuk Yusran Shah Mohd Yusof dan Ketua Pengarah Pendidikan, Dato' Pkharuddin Ghazali.Beliau yang juga ahli Parlimen Nibong Tebal telah mengangkat sumpah jawatan pada Sabtu lalu dihadapan Yang Dipertuan Agong, Al Sultan Abdullah Ri’ayatuddin Al-Mustafa Billah Shah di Istana Negara.Fadhlina Sidek merupakan pengamal undang-undang dan sebelum ini pernah dilantik sebagai Timbalan Pengerusi Jawatankuasa Pilihan Khas Tadbir Urus, Integriti dan Anti Rasuah Dewan Negara.

(Menteri Pendidikan, Fadhlina Sidek tiba di Kementerian Pendidikan sekitar 8.52 pagi bagi mengimbas kad perakam waktu sebagai tanda memulakan tugas rasmi)


Sarawak cadang wujudkan tabung amanah

KUCHING, 5 Disember- Kerajaan Sarawak mencadangkan agar peruntukan yang bakal diberikan kerajaan Persekutuan kepada negeri dapat diletakkan dalam satu tabung amanah. Premier Sarawak Datuk Patinggi Tan Sri Abang Johari Tun Openg berkata, perkara itu dipersetujui secara prinsip oleh Perdana Menteri Datuk Seri Anwar Ibrahim dalam pertemuan di Ibu Negara pada Sabtu.“Perdana Menteri sudah bersetuju pada prinsipnya supaya pembangunan di Sarawak mempunyai dana daripada semenanjung akan dilihat semula kerana saya telah mencadangkan supaya tabung amanah ditubuhkan."Sekiranya Sarawak mempunyai RM4 billion daripada kerajaan pusat, ia akan diletakkan di dalam tabung amanah. Kalau boleh pelaksanaan tersebut ditentukan di Sarawak di bawah Kementerian Kewangan Malaysia," katanya dalam sidang media selepas perasmian dewan Persatuan Badminton Sarawak dan Kejohanan Piala Abang Jo 2022 pada Ahad.Bagaimanapun rangka kerja bagi tabung itu, kelak akan ditentukan oleh satu jawatankuasa.Dalam pada itu, beliau yang juga Pengerusi Gabungan Parti Sarawak (GPS) menzahirkan penghargaan atas pelantikan lima menteri dari GPS sekali gus menunjukkan keyakinan untuk membawa kemajuan di bawah Kerajaan Perpaduan.

(Datuk Patinggi Tan Sri Abang Johari Tun Openg)


Ahmad Zahid mula bertugas

(Ahmad Zahid menandatangani buku selamat datang dan selamat bertugas)

PUTRAJAYA, 5 Disember- Datuk Seri Dr Ahmad Zahid Hamidi memulakan tugas rasmi sebagai Timbalan Perdana Menteri hari ini.Beliau memasuki pejabatnya di Aras 4, Bangunan Perdana Putra pada pukul 8.06 pagi dengan diiringi Ketua Setiausaha Negara, Tan Sri Mohd Zuki Ali.Datuk Seri Dr Ahmad Zahid kemudiannya mengimbas kad perakam waktu seterusnya mengaminkan bacaan doa yang dibaca Penolong Pegawai Hal Ehwal Islam JPM, Kamaruzaman Abdul Aziz.Selepas memasuki pejabatnya, beliau turut menandatangani buku selamat datang dan selamat bertugas.Datuk Seri Dr Ahmad Zahid, 69, pada Jumaat lalu diumumkan sebagai Timbalan Perdana Menteri dan Menteri Kemajuan Desa dan Wilayah dalam kabinet kerajaan perpaduan pimpinan Datuk Seri Anwar Ibrahim.Beliau yang juga Pengerusi Barisan Nasional (BN) kemudiannya mengangkat sumpah jawatan bersama 27 menteri yang lain di hadapan Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah di Istana Negara pada Sabtu.Ini merupakan kali kedua beliau bertugas sebagai Timbalan Perdana Menteri selepas kali terakhir menjawat jawatan tersebut sebelum Pilihan Raya Umum ke-14 (PRU14).

(Ahmad Zahid mengimbas kad perakam waktu)


268 penduduk terjejas banjir ditempatkan di 3 PPS Perak

PERAK, 5 Disember-  Jumlah penduduk terjejas banjir di Perak adalah seramai 268 orang daripada 78 keluarga setakat pukul 8.00 malam tadi. Sekretariat Jawatankuasa Pengurusan Bencana Negeri menerusi kenyataan memaklumkan, sebanyak tiga Pusat Pemindahan Sementara (PPS) masih dibuka di tiga daerah berbeza. Bagi PPS Sekolah Agama Rakyat Padang serai di daerah Manjung menempatkan 177 penduduk melibatkan 54 keluarga. Manakala, PPS Dewan Serbaguna Kampung Padang Tembak di daerah Hilir Perak pula menempatkan 81 penduduk membabitkan 21 keluarga.Sementara itu, di daerah Larut Matang dan Selama satu PPS dibuka iaitu di Dewan Orang Ramai Sungai Baru Trong menempatkan 10 penduduk daripada 3 keluarga.Bagaimanapun, setakat 8.00 pagi paras air di stesen Sungai Bidor di Changkat Jong, Hilir Perak menunjukkan trend penurunan. Paras air berada pada tahap waspada dengan mencatatkan bacaan 3.1 meter berbanding semalam 3.14 meter.


Adnan Yaakob terima ijazah undang-undang pada usia 72 tahun

KUALA LUMPUR, 5 Disember- Minat pada ilmu pengetahuan menjadi pendorong utama kepada bekas Menteri Besar Pahang ke-14, Tan Sri Adnan Yaakob sehingga berjaya menggenggam segulung Ijazah Sarjana Muda Undang-Undang dari Universiti Islam Antarabangsa Malaysia (UIAM).Bekas Ahli Dewan Undangan Negeri (ADUN) Pelangai itu menerima skrol ijazahnya daripada Rektor UIAM, Profesor Emeritus Tan Sri Dzulkifli Abdul Razak.Beliau merupakan antara 414 graduan penerima ijazah dalam Majlis Konvokesyen Universiti Islam Antarabangsa ke-38, juga dianugerahkan Rector's List kerana berjaya menampilkan prestasi cemerlang dengan Purata Nilai Gred Kumulatif (CGPA) 3.62 pada usia 72 tahun.Berkongsi perjalanan akademiknya, Adnan ketika ditemui selepas konvokesyen tersebut menjelaskan, walaupun telah memiliki Diploma Pendidikan dan Ijazah Sarjana Muda Sastera dari Universiti Malaya (UM) di usia mudanya tetapi atas faktor minat terhadap ilmu, beliau menyambung pengajian dalam bidang perundangan pula.Sebenarnya saya pernah buat (belajar) undang-undang di sini pada 1984 dan saya termasuk dalam kelompok kedua jurusan ini, tetapi tidak tamat sebab saya dipanggil untuk bertanding pilihan raya pada 1986," katanya kepada pemberita pada majlis konvokesyen itu di Dewan Utama Pusat Kebudayaan, UIAM dekat sini, semalam.Mengulas lanjut, Adnan yang berkhidmat sebagai Menteri Besar Pahang dari 1999 hingga 2018 itu berkata beliau seronok dikelilingi rakan-rakanya ketika sedang mengulang kaji pelajaran."Saya dapati belajar ini mudah walaupun saya sudah tua. Saya lebih suka dikelilingi oleh kawan-kawan saya. Semasa mereka datang minum kopi, semasa itulah saya belajar kerana ia lebih cepat untuk saya. Ramai orang agak hairan mengapa saya kalau tiada kawan, saya tidak boleh belajar," katanya.Menurutnya beliau berjaya menamatkan pengajiannya setelah tiga semester mengikuti pembelajaran secara dalam talian manakala selebihnya secara bersemuka dalam kuliah khas bersama pensyarah."Saya diberi tempat yang khusus untuk mengadakan sesi pembelajaran dengan pensyarah, tetapi, saya sempat berkenalan (dengan rakan sejurusan) lain melalui dalam talian. Semua pangkat anak-anak saya, ada yang panggil saya pak long, atok dan sebagainya," katanya berseloroh.Apabila ditanya adakah beliau mempunyai perancangan menceburi bidang guaman selepas ini, beliau berkata: "Saya bercadang begitu, besar kemungkinan saya akan buat ‘chambering’ di Kuantan, insya-Allah.

Adnan Yaakob menerima Ijazah Sarjana Muda Undang-Undang pada Majlis Konvokesyen Universiti Islam Antarabangsa Malaysia (UIAM) Ke-38 di UIAM/FOTO BERNAMA

Namun begitu saya kena tengok mungkin ada tawaran tertentu untuk melibatkan diri dalam bidang yang tertentu," katanya.Adnan menyertai politik pada 1969 dan telah memegang pelbagai jawatan antaranya Ketua Pemuda UMNO Bahagian Bentong dan Ketua UMNO Bahagian Bentong pada 1987 sebelum beliau dilantik sebagai Menteri Besar Pahang pada 25 Mei 1999.Beliau merupakan Menteri Besar Pahang yang paling lama berkhidmat iaitu selama 19 tahun sebelum melepaskan jawatan itu pasca Pilihan Raya Umum ke-14 pada 2018.


Kerajaan Johor sasar bina Pusat Belia Tunku Mahkota Ismail di setiap daerah

ISKANDAR PUTERI, 4 Disember- Kerajaan Johor merancang membuka Pusat Belia Tunku Mahkota Ismail (TMIYC) di setiap daerah negeri ini dalam tempoh lima tahun akan datang.Menteri Besarnya, Datuk Onn Hafiz Ghazi berkata, sehingga kini, terdapat tiga TMIYC telah dan sedang dibina di Johor Bahru, Muar dan Iskandar Puteri.Dua lagi di Pasir Gudang dan Kluang, dijangka dilancarkan tahun hadapan.Kata Onn Hafiz, TMIYC penting kerana ia menjadi hab belia negeri, melibatkan elemen pendidikan, usahawan dan sukarelawan."Menerusi TMIYC, banyak aktiviti berkaitan keusahawanan, sukarelawan, seni dan budaya, pendidikan, sukan dan rekreasi dapat dilakukan golongan belia. Ia dapat memupuk sifat kepentingan dan jati diri dalam kalangan belia muda Johor," katanya semasa Majlis Pecah Tanah TMIYC Iskandar Puteri, di sini.

TMIYC Iskandar Puteri dijangka siap dibina pada tahun 2024, mampu memuatkan sehingga 1,500 orang dan mempunyai fasiliti bertaraf antarabangsa.Sementara itu, Exco Belia, Sukan, Pembangunan Usahawan, Koperasi dan Sumber Manusia, Mohd Hairi Md Shah berkata, TMIYC dapat mendorong anak– anak muda berkumpul di tempat lebih baik, berbanding lokasi kurang sesuai.


Tambang feri Pulau Tioman ke Terminal Teluk Gading dikurangkan 60%

ROMPIN, 4 Disember- Kadar tambang feri dari Pulau Tioman ke Terminal Teluk Gading, diturunkan daripada RM60 kepada RM20, berkuat kuasa Januari ini.Menteri Besar Pahang, Datuk Seri Wan Rosdy Wan Ismail berkata, penurunan sehingga 60% itu dibuat selepas mengadakan pertemuan dengan penduduk pulau tersebut."Rata-rata penduduk mahu harga tersebut diturunkan kepada RM20. Dan setelah berbincang dengan pegawai kewangan, ia hanya melibatkan implikasi kewangan sebanyak RM500,000," katanya kepada pemberita selepas mengadakan pertemuan dengan komuniti nelayan di Kampung Jawa, di sini.Tambah Wan Rosdy, pengurangkan kadar tambang itu mengakibatkan kerajaan Pahang menanggung subsidi mencecah RM500,000.

(Pengurangkan kadar tambang itu mengakibatkan kerajaan Pahang menanggung subsidi mencecah RM500,000)

Selain itu, beliau turut memaklumkan kerajaan negeri juga menyediakan peruntukan awal berjumlah RM1 juta bagi tujuan pembinaan jeti kargo di Pulau Tioman.Katanya, kos keseluruhan jeti kargo berkenaan berjumlah kira-kira RM8 juta dan kerajaan Pahang akan berbincang dengan Kerajaan Persekutuan bagi memastikan projek itu dapat dilaksanakan dalam masa terdekat.


Program Ikrar Bebas Rasuah jadikan individu, organisasi lebih bertanggungjawab laksana tugas

KOTA BHARU, 4 Disember- Suruhanjaya Pencegahan rasuah Malaysia (SPRM) Kelantan giat melakukan pelbagai inisiatif bagi memberi kesedaran berkaitan rasuah kepada masyarakat.Salah satu inisiatif tersebut ialah program Ikrar Bebas Rasuah (IBR).Inisiatif berkenaan memberi penekanan kepada ikrar dan janji yang dibuat oleh kepimpinan organisasi dan individu secara sukarela.Pengarah SPRM Kelantan, KPKPj Rosli Husain berkata program IBR memastikan setiap individu yang menandatangani ikrar tersebut akan lebih bertanggungjawab dalam melaksanakan tugas dan menghindari sebarang perilaku rasuah selama memegang jawatan.

(Inisiatif berkenaan memberi penekanan kepada ikrar dan janji yang dibuat oleh kepimpinan organisasi dan individu secara sukarela)

Menurutnya lagi, program IBR turut mendapat sambutan baik dalam kalangan pegawai di jabatan -jabatan kerajaan di negeri berkenaan."SPRM Kelantan akan memberi penekanan lebih kepada usaha menambah baik program-program yang berpotensi meningkatkan lagi kesedaran kakitangan awam supaya menjauhi rasuah,"katanya kepada pemberita selepas Program IBR Jabatan Penyiaran Kelantan (RTM Kelantan) di Dewan Titian Murni RTM Kelantan, di sini.


Motif gambir, lada dipatenkan sebagai hak salinan eksklusif Johor

JOHOR BAHRU, 4 Disember- Motif tumbuhan gambir dan lada akan dipatenkan sebagai hak salinan eksklusif Johor.Yang DiPertua Jumaah Majlis Diraja Johor, Datuk Dr Abdul Rahim Ramli memaklumkan ia bagi mengiktiraf serta memelihara peranannya dalam kemajuan dan pembangunan negeri tersebut.Motif itu sinonim dengan perkembangan sosio–ekonomi awal Johor dan telah diabadikan dalam beberapa Lambang Diraja Johor serta Jata negeri.

Paten tersebut akan diserap dalam Enakmen Lambang, Gelaran dan Anugerah (Mencegah Penggunaan Tidak Wajar) Johor 2017."Tindakan itu untuk memastikan motif tersebut tidak disalah guna mana-mana pihak," katanya pada majlis pelancaran buku Perkembangan Penanaman Gambir Di Johor, di sini.


Buku karya Datuk Rosnani Jamil diulang cetak ke Bahasa Inggeris

SHAH ALAM, 4 Disember- Buku Sumbangsih Seorang Primadona: Dari Sungai Geringging ke Kota London diulang cetak ke Bahasa Inggeris.Sambutan luar jangka terhadap karya pelakon veteren, Datuk Rosnani Jamil itu menarik perhatian penerbit tempatan untuk dipasarkan ke luar negara."Saya didatangani tiga beradik yang berminat untuk menerbitkan semula karya saya ke Bahasa Inggeris dan mahu menempatkannya di perpustakaan luar negara.Mereka percaya dengan keunikan buku ini dan saya amat teruja menantikan hasilnya," jelas Datuk Rosnani yang lebih mesra dengan panggilan Mak Nani.

Karya asal versi Bahasa Melayu diterbitkan Perbadanan Kemajuan Filem Nasional Malaysia (Finas) pada 2018 itu turut menerima pengiktirafan daripada Yang di-Pertua Dewan Negara, Tan Sri Rais Yatim.Ia menceritakan pengalaman peribadi Datuk Rosnani Jamil sebelum bergelar anak seni sehingga beliau berjaya menerbitkan filem dan menyambung pengajian di London."Saya berharap buku ini memberi banyak pedoman khususnya kepada golongan wanita bahawa tiada apa yang mustahil dalam kehidupan.Kita perlu sentiasa mencari ilmu dan pengalaman tanpa mengira jantina dan jangan pernah menjadikannya ia sebagai alasan untuk mencapai sesuatu," tambahnya.'The Life and Times of a Malay Primadona' diterjemahkan oleh ahli akademik, Prof. Dr. Habibah Ashari dan bakal dilancarkan secara rasmi pada Mac 2023.


Johor harap Kerajaan baharu senaraikan HSA 2 dalam belanjawan akan datang

ISKANDAR PUTERI, 4 Disember-Kerajaan Johor berharap Kabinet Kerajaan Perpaduan mempertimbang pembinaan  Hospital Sultanah Aminah Dua ( HSA 2) menerusi Belanjawan 2023, selepas tidak disenaraikan dalam Bajet 2023 yang dibentang di Dewan Rakyat 7 Oktober lepas.Keperluan membina hospital ketiga di negeri itu penting memandangkan kepadatan penduduk yang tinggi dengan kadar penggunaan katil di dua hospital sedia ada mencapai 80 peratus.

Exco Kesihatan dan Perpaduan Johor, Ling Tian Soon berkata jika diluluskan,  HSA Dua dijangka akan mula dibina tahun depan.  "Saya mewakili negeri Johor menyeru kerajaan baharu ini dan Menteri Kesihatan berasal dari Johor supaya membantu menjadikan projek HSA 2 menjadi kenyataan",katanya semasa persidangan dewan negeri Johor di Iskandar Puteri, Johor. HSA 2 bakal mengatasi isu kesesakan di Hospital Sultanah Aminah( HSA) dan Hospital Sultan Ismail ( HSI).


Tiada unsur perkauman ketika pemeriksaan - Polis

KUALA LUMPUR, 4 Disember- Polis menafikan tindakan anggotanya memeriksa empat lelaki tempatan di tepi jalan Jalan Cenderuh, Taman Bamboo, Jinjang di sini, malam tadi membabitkan unsur perkauman.Ketua Polis Daerah Sentul, Asisten Komisioner Beh Eng Lai berkata, pemeriksaan itu adalah tugas yang perlu dijalankan sekiranya pihak polis mengesan sebarang kenderaan atau individu dalam keadaan mencurigakan."Seramai lima anggota polis dari Balai Polis Jinjang melakukan rondaan jenayah telah ternampak empat lelaki tempatan dalam keadaan mencurigakan di tepi jalan, kira-kira pukul 10.30 malam."Apabila melihat ketibaan polis, mereka dengan segera memasuki kereta masing-masing," katanya dalam kenyataan.Ujarnya, polis tidak menemui sebarang kesalahan daripada pemeriksaan yang dijalankan dan mereka dibenarkan beredar dari lokasi.Beliau berkata ketika pemeriksaan, seorang lelaki meminta anggota polis bercakap dengan peguamnya bagi tujuan pengesahan dan pihak polis menjelaskan tujuan pemeriksaan itu dijalankan.Tegas Eng Lai, pemeriksaan ke atas individu atau kenderaan yang mencurigakan adalah tugas utama polis bagi memastikan keselamatan serta ketenteraman awam terjamin.Dalam perkembangan berkaitan, Eng Lai berkata, satu siasatan turut dijalankan sebaik tersebar satu perkongsian di media sosial berkaitan kejadian itu dan mengaitkannya dengan isu perkauman."Terkesan satu ciapan di Twitter oleh seorang individu yang memuat naik tangkap layar aduannya kepada Ketua Polis Negara, kira-kira jam 11.20 malam tadi."Pengadu tidak berpuas hati kerana diperiksa secara rambang oleh lima lelaki yang memperkenalkan diri mereka sebagai anggota polis di kawasan terbabit," katanyaMenurut beliau, pihak polis sentiasa berhemah dan bersikap adil dalam melaksanakan tugas pencegahan jenayah dengan tidak mengamalkan sebarang unsur perkauman."Pihak Polis Kuala Lumpur menasihatkan orang awam supaya tidak membuat sebarang spekulasi yang boleh menjejaskan kewibawaan Polis Diraja Malaysia (PDRM)," katanya.